text:
सीताक अपनहिँ मुँहसँ सीताक जन्मक कथा
सीताक आत्मकथाक प्रसंग वाल्मीकि रामायणक अयोध्याकाण्डमे प्रामाणिक रूपसँ अबैत अछि। एतए सीता स्वयं अपन जन्म आ विवाहक प्रसंग इतिहास सुनबैत छथि। ई महामुनि अत्रिक आश्रमक कथा थीक, जतय हुनक पत्नी अनसूया सीतासँ पुछैत छथिन्ह जे अहाँ के थिकहुँ आ रामक संग अहाँक विवाह केना भेल?
इस प्रसंग गीता प्रेस, मुंबई संस्करण अर्थात् दक्षिणी-पश्चिमी पाठक वाल्मीकि रामायणमे अयोध्याकाण्डक 118म सर्गमे अछि। कुम्भकोणम संस्करण मे सेहो 118मे सर्गमे अछि। मिथिला, नेपाल, आसाम, बंगाल आ उड़ीसा क्षेत्रक पूर्वोत्तर भारतीय संस्करण जकर सम्पादन गोरैशियो कएने छथि, ओहिमे ई अरण्यकाण्डक सर्ग संख्या 3-4मे अछि। जखनि कि पश्चिमोत्तर पाठ अर्थात् लाहौर संस्करण में अरण्यकाण्डक तेसर सर्गक श्लोक संख्या 61सँ आरम्भ होइत सम्पूर्ण चारिम सर्ग धरि कहल गेल अछि। बड़ौदा ओरियंटल रिसर्च इंस्टीच्यूटसँ प्रकाशित वाल्मीकि-रामायणक आलोचनात्मक संस्करणमे ई सीता-अनसूया संवाद अयोध्याकाण्डक सर्ग संख्या 110मे अछि।
सीताक उत्पत्तिक अनेक कथा परवर्ती रामकथाक संग जुडल, जाहिमे रावण आ मन्दोदरीक सहयोगक कथा पर्याप्त प्रचलित रहल। आनन्द रामायणमे ई परवर्ती कथा आएल अछि।
जनक हर चलौलनि आ एकटा कन्या भूमिसँ उत्पन्न भेलीह आ थिकीह अयोनिजा सीता- ई कथासँ सभसँ बेशी विख्यात भेल आ प्रतिष्ठा पओलक। मुदा जनक हर किएक चलौलनि? एकर कथा कहल गेल जे राज्यमे अकाल पड़ल तँ जनकजी हर चलौलनि। की अकाल भेला पर राजाक द्वारा हर चलएबाक कोनो विधान अछि? अकाल पड़बाक कथा कतए सँ आएल?
की सीता माँटिक घैलमे छलीह? चित्रकार आ मूर्तिकारलोकनि अपन मनसँ सीताक उद्भव चित्र आ मूर्ति बनएबाक काल हरक फारक नीचाँ फूटल घैल देखबैत छथि, जाहिमे एकटा कन्याक अंकन करैत छथि। एहि अंकनक की स्रोत? की ई ओही आनन्द रामायणक कथाक पुनरावृत्ति तँ ने थीक जे मिथिलाक अपन कथा पर थोपल जा रहल अछि!
राजा जनक हर किएक चलौलनि?
वाल्मीकि-रामायण मे स्पष्ट उल्लेख अछि जे यज्ञ करबाक लेल वेदी शोधनक कार्य भए रहल छल। ओहिमे यजमानक द्वारा हर चलएबाक विधान आएल अछि। तें राजा जनक हर चला रहल छलाह। वाल्मीकि-रामायणमे केवल वेदीशोधनक लेल हर चलएबाक प्रसंग आएल अछि। किएक चला रहल छलाह से परवर्ती कालक जोड़ल खिस्सा थीक।
मिथिला क्षेत्रसँ उपलब्ध वाल्मीकि-रामायण मे एकटा कथा अछि जे सीता दिव्यकन्या छलीह। हुनक उत्पत्तिमे रावणक कोनो भूमिका नहि छल। वेदवतीक पुनर्जन्मक कथा सेहो मिथिलाक कथा नहिं थीक। मिथिलासँ उपलब्ध वाल्मीकि-रामायण मे ई श्लोक भेटैत अछि। स्वयं सीता अनसूयासँ कहैत छथिन्ह-
स सीराकर्षणं कर्तुं गतः काले पिता मम।
पत्नीभिः सह धर्म्याभिः स ददर्शाद्भुतं महत्।।7।।
अन्तरीक्षे च गच्छन्तीं दिव्यरूपां मनोरमाम्।
मेनकां वै ह्यप्सरसं द्योतयन्तीं दिशस्त्विषा।। 8।।
तां दृष्ट्वा रूपसम्पन्नां मन्मथस्य रतीमिव।
तस्यासीन्मानसीबुद्धिस्तदा धैर्य्यविचालिनी।।9।।
अस्यां नाम ममोत्पद्येदपत्यं कीर्तिवर्धनम्।
ममापत्यविहीनस्य महान् स स्यादनुग्रहः।10।।
अन्तरीक्षे च वागुच्चैरुवाचामानुषी किल।
प्राप्स्यस्यपत्यमस्यास्त्वं सदृशं रूपवर्चसा।।
(वाल्मीकि रामायण गौरैशियो संस्करण, पेरिस, 1845ई. पृ. 13-14. अरण्यकाण्ड, सर्ग-4, श्लोक- 7-11)
जखनि धर्मात्मा राजा जनक पत्नीसभक संग धर्मकार्य करबाक लेल गेल छलाह तँ ओ अद्भुत दृश्य देखलनि। ओ अद्भुत रूपसँ सम्पन्न मेनकाकेँ आकाशमार्गसँ जाइत देखलनि। ओहि मेनकाक रूप आ सौन्दर्यसँ दशो दिशा चमकि रहल छल। एहन मेनकाकेँ देखि राजा जनककेँ प्रसन्नता भेलनि आ ओ कामदेवक बाणसँ आहत भए गेलाह। हुनका मनमे भावना जगलनि जे हम निःसन्तान छी, हमरा एहने सुन्दरी सँ जँ संतति होइत तँ बड़ कृपा होइत। राजा जनक जखनहि ई मनमे सोचलनि तँ अंतरिक्षसँ अलौकिक शब्द भेल- अहाँकेँ एकरे समान संतान भेटत।
एतए अंतिम पंक्तिक अन्वय होएत- “अस्याः सदृशं अपत्यं त्वं प्राप्स्यसि।” एतए ‘अस्याःʼ शब्दमे षष्ठी विभक्ति मानव उचित होएत। एतए पंचमी विभक्ति मानि सीताकेँ मेनकाक पुत्री सिद्ध करबाक लेल जे कथा प्रचलनमे अछि से आदरणीय नहि। सीतायाः सदृशी भार्या त्रयमेकत्र दुर्लभम् मे सेहो सीताक समान भार्याक बात कहल गेल अछि। तें उपर्युक्त पंक्ति “प्राप्स्यस्यपत्यमस्यास्त्वं सदृशं रूपवर्चसा” मे अस्या शब्दमे पंचमी विभक्ति मानि सीताकेँ मेनकाक संतान मानब अनुचित अछि। तेँ एतए सादृश्यमे षष्ठी विभक्ति मानल जाएत।
राजा जनक गृहस्थ छलाह, निःसन्तान छलाह, हुनका मनमे ई भावना आएब स्वाभाविक छल। ई आकाशवाणी शीघ्र सिद्ध भेल। राजा जनक यज्ञ करबाक लेल वेदीक भूमि-शोधनक क्रममे हर चलबितहिँ रहथि कि एकटा कन्या माँटिसँ बहरएलीह।
क्रमशः…


c: text/html

text:
पटना: मुख्यमंत्री नीतीश कुमार मंगल दिन डायल 100 केँ शुभारंभ केलैथ। एहीके तैयारी केँ ल क सोम दिन केँ गृह विभागक प्रधान सचिव आमिर सुबहानी डीजीपी के.एस द्विवेदी आओर अन्य वरीय पुलिस अफसरक संग बैठक केने छलैथ। डायल 100 केँ की तैयारी अछि ,एहीसेँ हुनका अवगत करबैल गेल। एही बैठक में पुलिसिंग केँ आर सब मुद्दा पर सेहो विचार-विमर्श कैल गेल।
सूत्रक मुताबिक एही बैठक में थाना केँ कम सs कम दूटा गाड़ी मुहैया करेबाक लेल भारा पर गाड़ी लेबाक संबंध में सेहो बात भेल। एहीके लेल की पैमाना होयत एहीपर विचार-विमर्श कैल गेल अछि। बैठक में डायल 100 केँ लांचिंग आर ओहिके तैयारी पर मुख्य रूप सs चर्चा भेल। पुलिस अधिकारी सब गृह विभागक प्रधान सचिव केँ एहीसँ जुड़ल जानकारी उपलब्ध करबेलैथ। बैठक में एडीजी मुख्यालय एसके सिंघलक अलावा अन्य वरीय पुलिस अधिकारी उपस्थित छलैथ।
#शुभारंभ #डायल100 #पटना #मैथिली समाचार

robotstxt: allowed

filter: keep


text:
आभा ।
#2k21कोरोनाकाल और अहि सं
सामान्य जनजीवन पर प्रभाव #
“पहिल सुख निरोगी काया “इ कथन हमरा सब के कहै अछि कि स्वस्थ शरीर मनुष्य के सब सं महत्वपूर्ण पूंजी अछि।
पहिने हम अपन व्यक्तिगत अनुभव साझा कर चाहैत छी। कोरोना हमर पतिदेव,बेटी आर हमरा तीनू गोटे के भेल रहै। खाली हमर बेटा अहि सं बचल छल। घर में खाना पर आफत छल। बेटा के बचा क रखनाइ सेहो एकटा चुनौती छल। मुदा हमर सबहक मनोबल मजबूत छल। हमसब घबरेलौं नहिं। एकर जे नियम छैक पालन करैत रहलौं। हमर सोसाइटी के महिला सब बहुत मदद केलनि। कियो हमरा सबके नास्ता,कियो खाना आर बहुत तरहक जरूरत के सामान आनै मे मदद केलनि। आब हमसब अहां सबहक आशीर्वाद आर भगवान कृपा सं पूरा स्वस्थ छी।
मानसिक प्रभाव– अहि बीमारी के असर शरीर,दिमाग,भावना आर व्यवहार पर पड़ैत अछि।” लोक के परेशान करै के तीन कारण अछि– एक त कोरोना वायरस सं संक्रमित होइ के डर,दोसर नौकरी आर कारोबार के अनिश्चितता आर तेसर लाॅकडाउन के कारण आयल अकेलापन। “अपना आपके मानसिक रूप सं मजबूत केनाइ जरूरी अछि। धैर्य के संग संग इंतजार करू। अपन रिश्ता के मजबूत करू,घर सं नहिं निकलु,बालकनी या घर के बगीचा में ठाढ़ भ क सूर्य के रौशनी में नीक महसूस करब। अपन दिनचर्या में खाना-पीना आर व्यायाम के शामिल करू। समय के उपयोग अपन रूचि पूरा करै में करू अहां के मनपसंद काज जे अछि जाहि सं अहां के खुशी भेटैत अछि ओ करू। बेसी कोरोना के खबर टेलीविजन आर सोशल मीडिया पर नहिं देखु।
आर्थिक प्रभाव– कोरोना वायरस के कारण लाॅकडाउन रहला सं व्यवसाय आर उद्योग प्रभावित भेल अछि। घरेलु आपूर्ति आर मांग प्रभावित भेला सं आर्थिक वृध्दि दर प्रभावित भेल अछि। बेरोजगारी में तेजी सं बढ़त भेल अछि। सरकारी आय में कमी,पर्यटन उद्योग के पतन,आतिथ्य उद्योग के पतन ई सब आर्थिक प्रभाव महामारी में देखै लेल भेट रहल अछि। चुनौती सं निपटै लेल जल्द सं जल्द प्रभावी कदम उठबै के जरूरत छैक।
सामाजिक प्रभाव– अहि बीमारी के पहिल आर सब सं गंभीर प्रभाव ओइ परिवार पर पड़ल जिनकर सदस्य अहि बीमारी के चलते अहि दुनियां में नहिं छेथिन। दोसर सब सं गंभीर प्रभाव ओ समुदाय अछि जे आर्थिक तौर पर पिछड़ल छैक। जेना दिहाड़ी मजदूर,असंगठित क्षेत्र में काज करै वाला कामगार सब। तेसर सब सं गंभीर प्रभाव स्कूल-कॉलेज के छात्र सब पर पड़ल अछि। स्कूल-कॉलेज बंद भेला सं बच्चा सबहक मानसिक विकास रूकि गेल छैक।
धार्मिक प्रभाव– कोरोना वायरस के कारण मंदिर,मस्जिद,गुरूद्वारा आर चर्च सब बंद भ गेल छैक। लोक सब एखनो विवाह,मुंडन,उपनयन संस्कार आर मृत्यु भोज लेल शहर सं गाम जा रहल अछि। एकटा कहावत अछि–“जान अछि त जहान अछि “।सामाजिक समारोह में गेनाइ कोनो जरूरी नहिं छैक। लोक के बुझ पड़त कि विवाह,मुंडन,कुम्भ,चुनाव,रैली बादो में भ सकैत छैक पहिने समाज के अहि घातक बीमारी सं बचेबाक अछि। गाम घर में ई बीमारी फैल जायत त बहुत पैघ अनर्थ भ जायत। बहुत धार्मिक स्थल पर कोरोना मरीज लेल उचित व्यवस्था उपलब्ध भ रहल छैक। बहुत जगह (N G O)संस्था सब सेहो मदद क रहल अछि। खाना लेल सेहो लंगर लगा क लोक के खाना देल जा रहल छैक।
समाधान– अहि बीमारी के जे नियम छै ओकर पालन करू,घर सं बाहर कम सं कम निकलु,मास्क आर सोशल डिस्टेंसिंग राखु,अपन घर के बुज़ुर्ग के बेसी ध्यान राखु,सबहक मदद के भावना राखु। जिनका सं जे मदद भ सकै जरूर करू,वैक्सीन सबगोटे लगवा लिय,आक्सीजन के कमी अछि तैं बेसी सं बेसी गाछ लगेबाक चाही। प्रकृति सं खिलवाड़ नहिं करू। एकरा हराबै के बस एक ही मंत्र अछि किछ दिन अहां आर सं और अप्पन सं दूर रहु।
आभा झा
गाजियाबाद


text:
लोकसभा चुनाव मे बिहार मे आरजेडी क सूपड़ा साफ भए गेल अछि । लोकसभा चुनाव परिणाम नेता प्रतिपक्ष तेजस्वी यादव क अरमान कए पैघ झटका देने अछि । आरजेडी क खाली 9 विधानसभा क्षेत्र मे बढ़त भेटल अछि । जखनकि एनडीए कए 225 विधान सभा क्षेत्र मे बढ़त भेटल अछि ।
बिहारक महागठबंधन क हालात नाम पैघ आ दर्शन छोट बला भए गेल अछि । लोकसभा चुनावक नतीजा क हिसाब से देखल जाए त बिहारक 243 विधानसभा क्षेत्र मे से एनडीए कए 225 जखनकि तेजस्वी यादवक नेतृत्व मे लड़ल महागठबंधन कए महज 18 सीट पर सेहो बढ़त हासिल भेल । 80 विधायक बला आरजेडी कए खाली 9टा विधानसभा क्षेत्र मे बढ़त भेटल अछि ।
बता दी जे एहि बेरक लोकसभा चुनाव मे बिहार मे एनडीए 39 सीट पर सफलता हासिल केने अछि। जखनकि एकटा सीट (किशनगंज) पर कांग्रेस कए जीत भेटल अछि । ओतहि पहिल बेर एहन भेल जे आरजेडी क एकटा सेहो सांसद क खाता तक नहि खुजल । ओतहि जों विधानसभा मे बढ़तक हिसाब से देखल जाए त विधानसभा क खाली 18 सीट पर महागठबंधन आगू अछि । प्रतिपक्ष कए नेता तेजस्वी यादवक क्षेत्र राघोपुर मे खाली 242 वोट से आरजेडी कए बढ़त भेटल अछि ।
नाम पैघ आ दर्शन छोट
एहिक अलावा मुकेश सहनी क वीआईपी कए सेहो एक्कोटा विधानसभा सीट पर बढ़त नहि भेटल अछि जखनकि लोकसभा क पांचटा सीटों पर चुनाव लड़निहार उपेंद्र कुशवाहा क रालोसपा कए खाली एकटा विधानसभा क्षेत्र मे बढ़त भेटल अछि । आरजेडी कए 9 आओर कांग्रेस कए मात्र 5टा विधानसभा क्षेत्र मे बढ़त भेटल अछि । जखनकि हम कए 2टा आओर माले कए खाली 1टा सीट पर बढ़त भेटल अछि ।
एनडीए कए 225 विधानसभा क्षेत्र मे बढ़त
निर्वाचन आयोग दिस से जारी आंकड़ा क मुताबिक एनडीएक घटक दल कए 225टा विधानसभा सीट पर बढ़त भेटल अछि । एहि मे बीजेपी कए 96, जदयू कए 94 आओर लोजपा कए 35टा सीट पर बढ़त भेटल अछि । नेता विपक्षी दल तेजस्वी यादव क विधानसभा क्षेत्र राघोपुर मे मात्र 242 वोटक बढ़त आरजेडी कए भेटल अछि । मुंगेर लोकसभा क्षेत्र मे मात्र मोकामा मे कांग्रेस कए 869 वोटक बढ़त भेटल अछि ।
रालोसपा कए काराकाट लोकसभा क्षेत्र मे खाली गोह विधानसभा क्षेत्र मे बढ़त भेटल अछि , जखनकि हम कए उपेंद्र प्रसाद कए औरंगाबाद लोकसभा क्षेत्रक रफीगंज आओर गुरुआ विधानसभा मे बढ़त भेटल अछि । माले कए खाली आराक अगिआंव विधानसभा क्षेत्र मे बढ़त भेटल अछि । कांग्रेसक तारिक अनवर कए कटिहार क बलरामपुर विधानसभा क्षेत्र मे लगभग 54 हजार क बढ़त भेटल अछि ।
पाटलिपुत्र लोकसभा क्षेत्रक मनेर, मसौढ़ी आओर पालीगंज विधानसभा क्षेत्र मे आरजेडी क मीसा भारती कए बढ़त भेटल अछि, जखनकि जहानाबाद मे आरजेडी क सुरेंद्र यादव कए जहानाबाद, घोसी आओर मखदुमपुर विधानसभा क्षेत्र मे बढ़त भेटल अछि । अररिया लोकसभा क्षेत्रक अररिया आओर जोकीहाट मे आरजेडी कए बढ़त भेटल अछि ।
किशनगंज लोकसभा क्षेत्र मे कांग्रसेक मो. जावेद निर्वाचित भेल अछि, हुनका खाली अमौर आओर बायसी विधानसभा क्षेत्र मे बढ़त भेटल अछि । आरजेडी क प्रमुख नेता आओर विधायक अब्दुल बारी सिद्दीकी, चंद्रिका राय, ललित यादव, तेज प्रताप यादव, सुरेंद्र यादव अपन विधानसभा क्षेत्र मे पिछैड़ गेल अछि । ओतहि हम कए जीतनराम मांझी सेहो अपन विधानसभा मे पीछा रहि गेल । बिहार महागठबंधन क लेल ई चुनाव परिणाम खतराक घंटी मानल जा रहल अछि ।


text:
टूटत अकबर क दस्तावेज पर जड़ल ताला
पटना। अकबरकालीन दस्तावेज पर जड़ल ताला आखिरकार टूटत। राज्य सरकार ताला तोड़बा लेल तैयार भ गेल अछि। मंत्रिमंडल सचिवालय विभाग एकरा लेल टीम बनउलक अछि, जे आठ अक्टूबर कए दरभंगा क रामेश्वर सिंह क्षेत्रीय अभिलेखागार क तिजोरी खोलल जाइत। एहि अभिलेखागार क निर्माण दरभंगा क राजा रामेश्वर सिंह क स्मृति मे कैल गेल अछि। एहि ठाम रखल तिजोरी क चाबी सरकार स हरा गेल अछि आओर एकर दोसर चाबी नहीं बनि सकैत अछि। एहि तिजोरी मे ओ दस्तावेज अछि जेकर माध्यम माध्यम स अकबर रामनवमीं क दिन सन् 1499 मे राज पुरोहित क्षत्रपति ठाकुर क पुत्र पंडित महेश ठाकुर कए दरभंगा राज क बागडोर सौंपने छलाह। राज्य अभिलेखागार क निदेशक विजय कुमार जे सरकार द्वारा गठित टीम क सदस्य सेहो छथि, कहला जे तिजोरी मे अन्य बहुमूल्य पाण्डुलिपि सेहो भ सकैत अछि। सबटा दस्तावेज कए पटना आनल जाइत। गठित टीम मे दरभंगा क अनुमंडलपदाधिकारी क अलावा मंत्रिमंडल सचिवालय विभाग क अधिकारी रवींद्रनाथ बैठा सेहो शामिल छथि। ज्ञात हुए जे एहि संदभ मे ललित नारायण मिथिला विश्वविद्यालय क इतिहास विभाग क प्रोफेसर रत्नेश्वर मिश्र आ अन्य इतिहासकार मंत्रिमंडल सचिवालय विभाग क प्रधान सचिव गिरीश शंकर क ध्यान एहि कात समय-समय पर आकृष्ट करबैत रहला अछि। मिश्रक समाद अछि जे दरभंगा क क्षेत्रीय अभिलेखागार मे अकबर कालीन आ अन्य कई महत्वपूर्ण दस्तावेज उपलब्ध अछि, जे रखरखाव क अभाव मे नष्ट भ रहल अछि।
की छल दरभंगा राज
तुगलक साम्राज्य क पतन के बाद मुगल बादशाह अकबर इ महसूस केलथि जे मिथिला मे कोनो ब्राह्माण कए राजा बनाकए ओहि क्षेत्र मे शांति स्थापित कैल जा सकैत अछि आओर एहि स बेहतर राजस्व सेहो अर्जित कैल जा सकैत अछि। अकबर एहिना केलथि। दरभंगा राज 2410 वर्ग मील तक फइलल छल। इ उत्तर बिहार स ल कएपूर्वी बिहार क पूर्णिया तक फइलल छल। अशोक पेपर मिल, वाल फोर्ड, कोलकाता, तीनटा चीनी मिल क संगहि ‘द इंडियन नेशनÓ, ‘आर्यावर्त’, ‘मिथिला मिहिरÓ जइसन समाचार पत्र क प्रकाशन क लेल सेहो राज परिवार मन पड़ैत अछि। एकरा संगहि दरभंगा एविएशन क हवाई जहाज बिहार मे उड़ैय वाला पहिल निजी एयरलाइंस छल। 18 सर्किल मे 4495 गाम एहि राज क अंतर्गत छल, जेकर देखरेख 7500 कर्मचारी करैत छलाह।
अकाल व स्वतंत्रता आंदोलन
ओना त इ धारणा अछि जे राज परिवार क प्रतिबद्धता अंग्रेजी हुकूमत क प्रति छल। मुदा दरभंगा महाराज आजादी क आंदोलन मे आंदोलनकारी क खूब आर्थिक मदद गुपचुप करैत रहला। स्वयं महात्मा गांधी 21 मार्च, 1947 कए एकटा पत्र मे लिखने छथि जे दरभंगा महाराज हुनकर पुत्रक समान छथि। बंगाल क ऐतिहासिक दुर्भिक्ष मे महाराज लक्ष्मेश्वर सिंह तीन लाख टका क मदद ओतुका लोक लेल देने छलाह।
आजादी क बाद जखन सरकार जमींदारी प्रथा क उन्मूलन केलक त दरभंगा राज सेहो समाप्त भ गेल। दिल्ली, कोलकाता, रांची, मुंबई, मसूरी, वाराणसी, इलाहाबाद जइसन अनेक जगह पर ‘दरभंगा हाउसÓ आइयो राज परिवार क स्मृति क केंद्र अछि। ‘कोलकाता ओल्ड एंड न्यूÓ, ‘मिथिला ए यूनियन रिपब्लिकÓ,’ द जीनियोलाजिकल हिस्ट्री ऑफ इंडियाÓ,’द क्नाइट्स आफ इंग्लैंडÓ सन अनेक पुस्तक मे दरभंगा महाराज क ऐतिहासिक संदर्भ संकलित अछि।


text:
नई दिल्ली/ पटना। औद्योगिक रूप स पिछडल राज्य बिहार मे पैघ पैमाना पर निवेश क जमीन तैयार भ गेल अछि। सरकार लग बिजली, सीमेंट आ खाद्य प्रसंस्करण सहित कईटा उद्योग लेल 600 स बेसी निवेश प्रस्ताव आयल अछि। अगर एहि प्रस्ताव पर क्रियान्वियन भ जाए त बिहार क अर्थव्यवस्था मे काफी बदलाव होएत। एहि संदर्भ मे एक दिस उपमुख्यमंत्री सुशील कुमार मोदी कहला अछि जे प्रदेश में 28टा नव चीनी मिल लागत, त दोसर दिस उद्योग मंत्री रेणु कुमारी कुशवाहा कहलथि अछि जे एखन धरि विभिन्न उद्योग स जुडल एखन धरि 605टा प्रस्ताव भेटल अछि। एहि प्रस्ताव मे कुल 2.54 लाख करोड़ टकाक निवेश क सम्भावना अछि।
वित्तमंत्री सुशील कुमार मोदी कहला जे फिलहाल प्रदेश मे नौटा चीनी मिल कार्यरत अछि। मुदा राज्य सरकार प्रदेश मे उद्योग कए गति देबा लेल कृतसंकल्पित अछि आ एकर नतीजा सेहो सामने आबि रहल अछि।
पटना मे निवेशक कए आकर्षित करबा लेल भ रहल वैश्विक सम्मेलन स पहिने कुशवाहा अपन दिल्ली यात्रा क दौरान कहलथि जे 605टा प्रस्ताव मे स 54टा इकाइ मे उत्पादन शुरू भ चुकल अछि आ 200 स बेसी परियोजना पर काज भ रहल अछि।” ओ कहलथि जे पिछला पांच साल मे बिहार में सात हजार करोड़ क निवेश भ चुकल अछि। अदानी पावर बिजली संयंत्र आ कोयला क खान मे सात हजार करोड़ निवेश क प्रस्ताव देलक अछि। अमेरिका क ऊर्जा कम्पनी एईएस कारपोरेशन भागलपुर जिला मे ताप विद्युत संयंत्र स्थापित करबा लेल आठ हजार करोड़ क निवेश प्रस्ताव देलक अछि। बिजली आ ढांचागत क्षेत्र क खराब स्थिति कए स्वीकार करैत ओ कहलथि जे एकरा ठीक करबा लेल सरकार प्रयासरत अछि। कुशवाहा कहलथि जे अगिला मास भ रहल सम्मेलन मे दुनिया भरिक करीब एक हजार प्रतिनिधि पटना आबि रहल छथि। 17 स 19 फरवरी तक भ रहल एहि ‘ग्लोबल सम्मिट ऑन चेंजिंग बिहार’ मे नेपाल क प्रधानमंत्री बाबूराम भट्टराई, जापान क पूर्व प्रधानमंत्री शिंजो आबे, सिंगापुर क पूर्व प्रधानमंत्री गोह चोक तोंग, ब्रिटेन क संसद सदस्य निकोलस टर्न, मेघनाद देसाई आओर करण बिलिमोरिया भाग लेतथि। मंत्री कहलथि जे सम्मेलन मे कईटा आपसी सहमति क समझौता आ सौदा पर हस्ताक्षर भ सकैत अछि।


text:
माय लग बच्चा – बच्चा आजीवन
– डा. मित्रेश्वर चौधरी ‘अग्निमित्र’
“नानाजी,”
“हाँ रिमिल”
“सब बच्चा के होयत छैक माय?”,
“हाँ रिमिल, नहि तऽ
रुसला पर के बौंसतैक,
के करतैक दुलार-मलार,
के नुकौते आँचर मे, बेर-कुबेर,
के खुऔतै-पिऔतै, निहोरा कय-कऽ,
सभ माय केर भरोसें –
काज नाना प्रकारक, टहल-टिकोरा,
बच्चा तऽ बच्चे ना,
सदिखन चाही सुरक्षा कवच,
आ’ सभ दशा मे –
फूलप्रूफ प्रोटेक्शन छय माय”
“नानाजी बूढ-पुरान के माय नहि होयछि”
“रिमिल! माय नहि रहने,
बूढ भऽ जायत छैक लोक,
माय लग रहैत
नहि कय सकैछ स्पर्श
कनियो, रत्ती भरि,
माय लग बच्चा
बच्चा आजीवन!”
– अग्निमित्र, १०/०५/२०१५
विदित हो जे डा. मित्रेश्वर चौधरी ‘अग्निमित्र’ एक प्रखर हिन्दी कविक संग इतिहासक प्राध्यापक सेहो छथि। मैथिली एवं हिन्दीक प्रख्यात रचनाकार राजकमल चौधरीक भ्रातावर्ग – हुनका सँ एतबे विशेष लगाव जे मुखाग्नि तक महान् कविक पार्थिव शरीर केँ हिनकहि हाथ सँ पड़ल छल, निश्चित रूप सँ आइ मदर्स डे पर मातृभाषा मैथिली लेल ई रचना सौंपि समस्त मैथिलीभाषी केँ चीर-प्रतिक्षीत उपहार सौंपि आगामी समय मे निरन्तर आरो बेसी योगदान देबाक आशा बन्हौलनि अछि। अपने संग २५ जनबरी, २०१५ दिन जमशेदपुरक मैथिली महायात्रा मे भेंटघाँट आ ओहि कार्यक्रमक प्रमुख आतिथ्य प्रदान करबाक लेल घाटशीला सँ जमशेदपुर अयबाक कृपा सँ सदैव कृतज्ञ प्रवीणक ई सौभाग्य कहि सकैत छी जे ३ मई केँ पुनर्स्मृति मे देल जे मंचसँ प्रतिबद्धता प्रकट करैत मैथिली महायात्रा कार्यक्रम केँ कहने छलाह, “आब मैथिली भाषा केँ सेहो गुणस्तर भरल किछु सृजनशील रचना देब”, ताहि अनुरूप आजुक दिन ई योगदान श्री अमित आनन्दक मार्फत जानकारी पाबि आह्लाद सँ भरल एतय राखि रहल छी।
– प्रवीण नारायण चौधरी, मैथिली जिन्दाबाद!!


text:
ऑल सर्विसेज अंडर वन रूफ क अवधारना आब मूर्तरूप ल चुकल अछि। पटना क ओल्ड कलेक्टेरिएट बिल्डिंग क अपन कार्यालय मे बैस कए अनुप मुखर्जी विकास कार्य क मॉनीटर करि रहल छथि। एहि भवन क देखभाल ऑल सर्विसेज अंडर वन रूफ नाम क कंपनी करैत अछि। सब जिला क प्रोग्राम ऑफिसर क संग ओ मंथली वीडियो कॉन्फ्रेंसिंग करैत छथि, लेकिन एहि टेलीकॉन्फ्रेंसिंग स सेहो पटना आ जिला क बीच क खाई नहि पटी सकल अछि। पटना मे त प्रशासन बेहतर भेल अछि, मुदा जिला मे सरकार क सामाजिक कार्यक्रम क स्थिति आओर पदाधिकारी क कार्यशैली मे कोनो खास बदलाव नहि आबि सकल अछि।
आइ जखन पर अपन जिला मुख्यालय दिस विदा भेलहु त सड़क देखी मन प्रसंन्न भ गेल आ ओ दिन कए स्मरण करि रोमांचित भ गेलहुं जहिया कहैत रहि जे सरकार किछु करै नहि करै इ सड़क कए बना दिए। हमर संग चलि रहल पत्रकार उज्जवल कहैत छथि – सरकार वारफुटिंग पर सड़क क निर्माण शुरू केलक अछि। मधुबनी स पटना क दूर तय करबा मे पहिने दस घंटा लगैत छल। आइ छह घंटा लगैत अछि। एहि सड़क पर आइ सेहो काज चलि रहल अछि। पहिने त एकर आओर खराब स्थिति छल, बीस किलोमीटर रोड क त अस्तित्व खत्म छल। खेत स भ कए यातायात परिचालित छल। मुदा आइ एहन नहि अछि।
आगू सड़क पर अवरोध छल। यातायात बाधित छल, मुदा इ अवरोध बच्चा लगेने छल, अपराधी नहि। गुजरैत कार क सामने ओ बांस कए खसा देने छथि। एहि उम्मीद मे कि सरस्वती पूजा क लेल कारवाला कि छु चंदा द दे। बिहार बदलि गेल अछि। बेसी दिन नहि बीतल, जखन एहन अवरोध कए देखैत आशंका भ जाइत छल। रंगदारी वसूलबा, अपहरण करबा या कार कए लूटबा लेल एहन अवरोध ठार कैल जाइत छल। 2004 मे अपहरण क चारि सौ वारदात भेल छल। मुदा आइ माहौल बदलल अछि। गाम मे दसटा मोबाइल कंपनी प्रतिस्पर्धा करि रहल अछि। प्रति सेकेंड एक पैसा क दर स। युद्ध स्तर पर काज केंद्र सरकार स बढ़ल आवंटन क कारण पिछला वित्तीय वर्ष मे विकास क नियोजित प्राथमिकता मे 160 करोड़ क राशि खर्च कैल गेल अछि। 2002 मे मात्र 12 करोड़ क राशि खर्च कैल गेल छल।
बीडीओ कहैत छथि जे नरेगा स संबंधित अनेक कागजात ओ देखा सकैत छथि। ओ अपन सहयोगी कए हाकदेलथि। ओ जमीन पर फाइल क ढेर स फाइल उठा करि दैत अछि। पेपर वर्कस्थिति इ अछि, गाम मे रोजगार प्रदान करै स बेसी तेज गति स जिला क कार्यालय मे पेपर वर्क क ढेर जमा होइत जा रहल अछि।
हमर गाम मे 1710 जॉब कार्ड प्रदान कैल गेल अछि। यानी, सौ दिन काज करबा पर मजदूरी क रूप मे हुनका 17 लाख स ज्यादा टका भेटल छल। गामक एकटा युवाक कहब छल जे ग्रामीण पूरा राशि क पांच प्रतिशत स कम पर दावा केलथि अछि। 43 प्रतिशत राशि क घपला करि लेल गेल अछि। मजदूर क काल्पनिक नाम आ फर्जी बिल क सहारे। 43 प्रतिशत क राशि क गबन क मामला शायद गाम मे रहस्य नहि अछि। आन लोक सेहो ओहि युवकक गप पर सहमति देलथि। केंद्र सरकार क लाखों-करोड़ों क राशि स्थानीय प्रशासनिक तंत्र क टेबुल पर अछि। एकरा विश्वास क संग चोरेबाक प्रति ओ उदासीन बनल अछि- रहस्य इ अछि। पटना मे सेहो इ सवाल मन मे आयल छल। उपमुख्यमंत्री सुशील मोदी कहने छलाह- गरीब राज्य क समक्ष क्राइसिस ऑफ इंप्लीमेंटेशन-योजना कए लागू करब सबस पैघ संकट अछि। टका अछि, मुदा ओकरा खर्च कोना करी? पटना स एहि समस्या क समाधान नहि भ सकैत अछि। नीतीश कुमार कए पंचायत कए बेसी जीवंत बनाबए पड़त। स्थानीय योजना क प्रति निर्वाचित प्रतिनिधि कए जवाबदेह बनाबए पड़त, मुदा बिहार मे पंचायत एखनो पुरान प्रभावी लोकक हाथ मे अछि।
समाजक सबस गरीब लोक लेल विकास एखनो प्रखंड कार्यालयक टेबुल पर स आगू नहि बढि़ सकल अछि। एहि साल विधानसभाक चुनाव अछि आ गरीब नीतीशक दोसर पारी मे अपन हिस्सा सुनिश्चित करबा लेल आवाज उठेबाक मन बना रहल। मन निवेशक सेहो बना रहल अछि। बिहार क विकास एखन धरि सड़क निर्माण, इम्यूनाइजेशन ओद कार्यक्रम पर आधारित रहल, नव संस्था पर नहि। विकास पब्लिक इन्वेस्टमेंट स भेल अछि, प्राइवेट इन्वेस्टमेंट स नहि। बिहार इंडस्ट्रीज एसोसिएशन मे व्यवसायी साख आ बिजली क कमी क चर्चा करैत छथि। राष्ट्रीय औसत क मात्र 12 प्रतिशत एहि ठाम खपत अछि।
बीआइए क पूर्व अध्यक्ष केपी झुनझुनवाला कहैत छथि – नीतीश कुमार क दोसर पारी क इंतजार मे निवेशक बैसल अछि। बिहारक गाम एखनो अनहार अछि, मुदा पटनाक सांझ हरदम हमरा सन लोक लेल रोमांचकारी रहल अछि। रोशनी स नहायल पटनाक सड़क पर जाम लागब आम भ चुकल अछि। जाम टूटल सड़क क कारण नहि अछि, जामक कारण अछि पिछला तीन साल मे शहर मे बढ़ल गाड़ीक संख्या। हमर ट्रेन समय पर छल। दिल्ली मे अनेक सवाल राखल अछि। बिहार कतेक बदलल, नीतीश क दोसर पारी संभव अछि या नहि आ अपराधक ग्राफ सही मे कम भ गेल अछि….। सबटा क उत्तर सोचैत रही कि मोबाइल पर एसएमएस भेटल,’चाही त पटना मे नौकरी ज्वाइंन करि सकैत छी। पटना लौटबाक इच्छा लेने एक बेर फेर दिल्ली जक्शन पर उतरि गेलहुं।


text:
मधुबनी। रेलवे स्टेशन मधुबनी क चौदह हजार वर्ग फीट क्षेत्र केँ मिथिला चित्रकला सँ सजाय स्वच्छता हेतु देश भरि मे दोसर स्टेशनक गौरव दियौनिहार कलाकार लोकनि मात्र पाँच कलाकार केँ दिल्ली बजाय प्रशस्ति पत्र आ पाँच लाख टाका क चेक देबाक विरोध में शुक्र दिन स्वतंत्रता सेनानी एक्सप्रेस गाड़ी कय दू घंटा धरि मधुबनी रेलवे स्टेशन पर रोकने रहलाह। संगहि दरभंगा- जयनगर सेहो रोकल गेल।बाद मे नगर थाना प्रभारी अरुण राय आ स्टेशन अधीक्षक श्री जगदंबा प्रसाद द्वारा कलाकार क माँग पत्र रेल मंत्रालय तक पहुँचेबाक आश्वासन देलाक बाद ट्रेन परिचालन शुरू भ सकल।
भेटल जानकारी अनुसार मधुबनी रेलवे स्टेशन परिसर मे कयल गेल चित्रकारी हेतु रेल मंत्रालय कलाकार सबकेँ पुरस्कार स्वरूप पाँच लाख टाका आ प्रशस्ति पत्र देबाक घोषणा क अनुपालन हेतु पछिला बृहस्पति दिन जिला सँ पाँच ग्रुप लीडर केँ दिल्ली बजाय रेल मंत्री श्री पियूष गोयल पांँच लाख टाका क चेक निशा कुमारी क नामे आ पाँचो कलाकार केँप्रशस्ति देलनि।विरोध एतहि सँ शुरू भेल जे पेंटिंग मे ढ़ाई सय से अधिक कलाकार अपन योगदान कयलनि तखनि मात्र पाँच कलाकार केँ प्रशस्ति पत्र आ एकेटा कलाकार केँ चेक देब अनुचित थिक। हिनकर सबहक माँग अछि जे समूह केँ राशि आ प्रशस्ति पत्र देल जाय।
एहि आन्दोलन मे सैकड़ों महिला पुरुष कलाकार मिथिला स्टुडेंट यूनियन क नेतृत्व मे सम्मिलित छलाह। एम एस यू क नगर अध्यक्ष श्री विजय घनश्याम सब कलाकार केँ बराबरि सम्मानित करेबाक आ प्रेस कांफ्रेंस द्वारा जनता केँ सब जानकारी देबाक माँग कयलनि।कलाकारा विभाग,आकांक्षा,रानी,सबापरवीन,फहीम अर्जन,नीतू देवी, ममता देवी,उषा देवी, रमेश कुमार मंडल मंदिता देवी आदि रेल रोको आंदोलन मे शामिल छलीह।


text: जमुई। नव साल मे नक्सली संगठनक एकटा पहल राज्य लेल सुखद सनेस जेकां रहल। बिहार क मनोरम स्थल मे स कईटा नक्सलग्रस्त इलाका मे अछि, ताहि लेल लोक ओहि जगह पर एक जनवरी सन दिन मे जेबा स कतरा जइत छल, मुदा एहि बेर एहन ठाम जेबा लेल लोक तैयार भ गेल। लोक कए इ हिम्मत देलक नक्सली संगठनक एकटा आह्वान जाहि मे कहल गेल छल जे लोक भयमुक्त भ एहि इलाका मे पिकनिक मनेबा लेल आबि। बिहार क एहि इलाका मे लगभग खत्म भ चुकल पर्यटन उद्योग लेल इ नव साल मे एकटा नीक सनेस जेकां अछि। नक्सली संगठन मुंगेर, भागलपुर, लखीसराय, बांका आ जमुई क्षेत्र क सबटा पर्यटक स्थल पर एक स 15 जनवरी तक भयमुक्त भ कए पिकनिक मनेबाक न्योत देलक अछि। एहि जोन क नक्सली प्रवक्ता अविनाश जनता कए नव साल पर संगठन दिस स मुबारकबाद दैत कहला अछि जे भीमबांध, ऋषिकुंड, खड़गपुर झील, मंदार झील, नागी-नगटी सहित सबटा पर्यटक स्थल कए जनता क लेल एक स 15 जनवरी, 2011 तक भयमुक्त राखल जा रहल अछि। हुनकर अनुसार बहुत दिन स एहि इलाक मे संघर्ष चलि रहल अछि जाहि स लोग एहि कात एबा स घबडा जाइत छथि, जाहि स एहि इलाका मे पर्यटनक विकास नहि भ पाबि रहल अछि। संगठन एकरा देखैत उक्त निर्णय लेलक अछि। हालांकि जनता क सुरक्षा मे भाकपा माओवादी क नेतृत्व मे कार्यरत जनमुक्ति छापामार सेना क एहि स्थल पर नजरि रहत। ताकि नक्सलक नाम पर अगर कोनो अपराधी कोनो कार्रवाई कए अंजाम दैत अछि त ओकरा दबोचल जा सकए। संगठन एहन कोनो लोक कए अपन कानूनक तहत सजा दैत। ओ कहला जे पुलिस या सेना क जवान एहि नाम पर अगर कोनो कार्रवाई करत त हुनका जबरदस्त प्रतिरोध क सामना करए पड़त।


text:
पूर्व मध्य रेल के समस्तीपुर मंडल रेल अंतर्गत सहरसा-मानसी रेलखंड के फनगो हॉल्ट के एरिया म' 14.3 सँ 14.6 किलो मीटर केर बीच कोशी नदीक धारा भीषण दवाब बनैना अछि। कखनो भी पैनक दवाव रेलखंड पर ट्रेन के परिचालन क' बाधित क' सकैत अछि। हरेक बरखक तरहे ऐहियो बरख रेल मार्ग क' सुरक्षित रखबाक नाम पर रेल के अभियंता सभ लूटबाक दरवाजा ठीकेदार सभक लेल खोइल देना अछि। रेलखंड के बीच फनगो हॉल्ट के 14.3 सँ 14.6 किलो मीटर तक कोशी नदीक धारा में वृद्धि भेला पर रेल पथ के करीब पहुँच जायत अछि। मुदा विभाग बाढ़ि सँ पहिने कुनु तरहक तैयारी नै करैत अछि।
बाढ़ि आर बरसात के समय सरकारी राशि केर लूट करबाक लेल सुरक्षा व बचाव काज पिछला 6-7 बरख सँ चैल रहल अछि। जखन - जखन पैन रेलखंड पर दवाव बनबैत अछि कटाव विरोधी काजक लेल बोल्डर जमा करी कटाव रोकबाक काज कायल जायत अछि। अभियंता सभ के कुनु हिसाब नै रहैत छैन्ह कि कतेक बोल्डर डालल गेल, किएक जे तेज बहाव केर कारण सभ बोल्डर पैन में बैह जायत अछि।


text:
ब्रजेश झा बैंक मे PO केर पद पर छथि। बिआह केँ समय सेहो ब्रजेश झा क' बहुत नकद दहेज, जेवर सभ देल गेल छल। किनको ऐहिक खबैर नहि छल जे एतेक सभकिछु देल व्यर्थ चैल जायत। नवविवाहित आरती झा केँ कोरा मे एक नौ महक बेटा सेहो छल।
आरती के माँ कहली हम सभ बहुत शौख सँ अप्पन बेटी केँ बिआह केना छलहुँ। कोहवरक रंग मलीन नहि भेल, जयमाला के माला सेहो टंगल अछि मुदा हमर बेटी क' हुनकर सासुरक लोग सभ माएर देलनि। हमर बेटी केँ संग ओ सभ सदिखन गाएर गरौज , माएरपीट करैय रहथिन। आरती हमरा हमरा सभकेँ किछु नहि बतबैय छलि, मुदा घटना के दिन रातिक 12 बजे फोन क'के कहली माँ पापाकेँ भेज क' बाबू क' ल जाउ नैय तेँ ई सभ हमरा माएर देत। हमरा संग हमर सासुरक लोग माएरपीट क' रहल छथि।
आरती केँ बहिन कहलनि कि हमर माँ, पापा बहूत शौख सँ दीदी केँ बिआह केने छल, बिआह मे साढे सोलह लाख नकदी दहेज देना छल मुदा, ओहिक बादो हमर बहिनक संग सदिखन हुनकर पति गाएर गरौज माएरपीट करैत रहथिन। बहुत प्रताड़ित करैत रहथिन। फेर चाएर चक्का केर मांग करे लागलखिन।
आरती केँ पिता कहलनि कि हमर बेटी आरती हमरा सँ केको बेर कहलक जे पापा चाएर चक्का गाड़ी द' दियौ नैय तेँ ई सभ हमरा जान सँ माएर देता। ओ सभ हमर बेटी क' मौतक नींद सुला देलक। शव के अंतिम संस्कार सेहो क' देलच। ओहिक बाद हमरा सभकेँ खबैर भेटल। लड़का जयनगर मे SBI बैंक मे PO छथि। जखन की ससुर दरभंगा मे पुलिस मे छथि।
फिलहाल पुलिस मामला दर्ज क' जांच मे जुटल अछि। आब देखबाक ई अछि जे पुलिस कतेक जल्दी आरोपी क' गिरफ्तार करैत अछि या फेर पुलिस कुम्भकर्णक निनंद में सुतैत रहत।


text: दरभंगा।[प्रणव चौधरी]दरभंगा जिलाक लहेरियासराय थाना क्षेत्रक सैदनगर के नजदीक एगो निजी स्कूल में एगो छात्र के मास्टर कसाई जेना पिटाई क अधमरू क देलैथ। जाहि सs छात्रकs हालत गंभीर भ गेल । और ओहि बच्चा केर डीएमसीएच में भर्ती कराओल गेल अछि। छात्रकs हाथ, पांव, पीठ व मुंह और जीव के अंदर बहुत चोट लागल अछि। एही घटना के ल क स्कूल संचालक केर खिलाफ अभिभाव सब में काफी गुस्सा नजैर ऐल। एही घटनाक संबंध में बताओल जा रहल अछि कि सदर थाना क्षेत्रक गांधी नगर कटरहिया मोहल्ला केर रहैय वाला एगो पांचवा वर्ग केर छात्र के साथ पढ़ैय वाला ही एगो छात्र तंग केलक।एही बातक शिकायत ल क उ बच्चा शिक्षक के पास गेल। मुदा, एहीस् शिक्षक नाराज भ क छात्र के बेरहमी स पिटाई क देलैथ। एही मामला के ल क आरोपित शिक्षक, प्राचार्य और संचालक केर खिलाफ प्राथमिकी दर्ज करबाक बात कहल गेल अछि।


text:
विनीत ठाकुर।
दरभंगा । आई कामेश्वर नगर परिसर मे गौरवशाली दरभंगा द्वारा आयोजित साइकिल रैली क उद्घाटन प्रो.सुरेन्द्र कुमार सिंह, कुलपति ,ललितनारायण मिथिला विश्वविद्यालय, दरभंगा आ नगर विधायक श्री संजय सरावगी द्वारा फीता काटि कयल गेल। प्रो. श्री सिंह आ माननीय विधायक झंडी देखाय रैली क शुभारंभ कैलनि।
कार्यक्रम केँ संबोधित करैत कुलपति प्रो सुरेन्द्र कुमार सिंह कहलनि जे गौरवशाली दरभंगा द्वारा पर्यावरणआ धरोहर सबहक संरक्षण हेतु जे प्रयास शुरू कएल गेल अछि, ओ प्रशंसनीय अछि। अपन अतीत क भग्नावशेष आ वर्तमान क पर्यावरण संरक्षण प्रत्येक व्यक्ति क कर्तव्य थिक। अन्यथा पूरा विश्व क अस्तित्व समाप्त भs जायत। बढैत प्रदूषण क कारणे पूरा विश्व चिन्तित अछि जाहि मे सहयोग करब सबहक कर्तव्य थिक। विभिन्न तरहेँ पसरैत प्रदूषण केँ बढैबा मे वाहन सबहक पैघ योगदान अछि जकर निदान हम सब साइकिल अपना कए कय सकैत छी। साइकिल परिचालन सँ धुआँ नहि होयबा क कारण पर्यावरण संरक्षण होयत, कीमती तेल क बचतक संग स्वस्थ सेहो रहब। समाज केँ.ई संदेश देवा लेल साइकिल रैली क आयोजन कयल गेल अछि।
पर्यावरण संरक्षण हेतु ओ कहलनि जे भारतक दू प्रतिशत नागरिक यदि वृक्ष रोपैथ त पर्यावरण संरक्षण लेल ई सकारात्मक काज होयत। ओ छात्र आ नागरिक केँ अपन धरोहर, पर्यावरण संरक्षण आ स्वच्छता लेल संकल्पित होयबा क आह्वान कयलनि।
माननीय विधायक श्री संजय सरावगी कार्यक्रम के संबोधित करैत कहलनि जे पर्यावरण संरक्षण हमर सबहक ज़िम्मेवारी छी। बढैत वायु प्रदूषण, घटैत वन,दूषित होइत जल से मनुष्य क अस्तित्व पर प्रश्न चिन्ह लागि रहल अछि। बेतहाशा पोलिथीन क उपयोग, ध्वनि प्रदूषण इत्यादि अस्सी प्रतिशत रोग क कारण थिक। तेँ जीवन हेतु प्रदूषण मुक्त वातावरण , स्वच्छता आवश्यक ।
श्री सरावगी दरभंगा क गौरवशाली अतीत क स्मरण करबैत एहि तरहक आयोजन करबा लेल धन्यवाद दैत आगूओ एहि तरहक आयोजन करबाक अनुरोध कएलनि जाहि सँ पर्यावरण संरक्षण हेतु समाज कए सुंदर संदेश भेटैक।
साइकिल रैली मे एम एल एस एम महाविद्यालय क प्राचार्य डॉ विद्यानाथ झा, कुलानुशासक डॉ अजयनाथ झा रैली मे साइकिल चलाय रैली मे सम्मिलित छात्र सबहक उत्साह बढौलनि। रैली मे विभिन्न महाविद्यालय क छात्र/ छात्रा, शिक्षक सब कामेश्वर नगर सँ रैली शुरू कए भाया रेलवे स्टेशन , दरभंगा टावर पुनः कामेश्वर नगर परिसर मे रैली समाप्त कैलनि। छात्र सब रैली क मार्ग मे लोक सब कए कम दूरी लेल साइकिल क उपयोग करबाक आह्वान कयलनि।
रैली क संयोजक मनीष राज कार्यक्रम सँ उत्साहित भए कहलनि जे आगूओ एहि तरहक आयोजन कयल जायत।
समाज सेवी संजय कुमार सिंह क्लीन दरभंगा, ग्रीन दरभंगा अभियान केँ हार्दिक समर्थन देबाक आवश्यकता जनौलनि।
गौरवशाली दरभंगा क अन्य सदस्य सब मे राहुल कुमार, संतोष कुमार, कल्पराज नागवंशी,रवि प्रकाश, कुमार अभिषेक, प्रकाश वंधु, दिवाकर, मधुकर, नीरज, आशु दीपेश, दुर्गेश पीयूष सब शहर क विभिन्न स्थान पर टीम क अगुवाई कयलनि।


text:
रामाश्रय झा “रामरग” (१९२८-२००९ ) विद्वान, वागयकार, शिक्षक आऽ मंच सम्पादक छथि।
भारतीय शास्त्रीय संगीतक समर्पित आऽ विलक्षण ओऽ विख्यात संगीतज्ञ पं रामाश्रय झा ’रामरंग’ केर जन्म ११ अगस्त १९२८ ई. तदनुसारभाद्र कृष्णपक्ष एकादशी तिथिकेँ मधुबनी जिलान्तर्गत खजुरा नामक गाममे भेलन्हि। हिनकर पिताक नाम पं सुखदेव झा आऽ काकाक नाम पं मधुसदन झा छन्हि।
रामाश्रयजीक संगीत शिक्षा हिनका दुनू गोटेसँ हारमोनियम आऽ गायनक रूपमे मात्र ५ वर्षक आयुमे शुरू भए गेलन्हि। तकरा बाद श्री अवध पाठकजीसँ गायनक शिक्षा भेटलन्हि।
१५ वर्ष धरि बनारसक एकटा प्रसिद्ध नाटक कम्पनीमे रामाश्रय झा जी कम्पोजरक रूपमे कार्य कएलन्हि। पं भोलानाथ भट्ट जी सँ २५ वर्ष धरि ध्रुवपद, धमार, खयाल, ठुमरी, दादरा, टप्पा शैली सभक विधिवत शिक्षा लेलन्हि।
पं भट्ट जीक अतिरिक्त्त रामाश्रय झा जी पं बी.एन. ठकार (प्रयाग), उस्ताद हबीब खाँ (किराना), पं बी.एस. पाठक (प्रयाग) सँ सेहो संगीतक शिक्षा प्राप्त कएलन्हि।
पं झा १९५४ सँ प्रयागमे स्थाई रूपसँ रहि रहल छथि। १९५५ ई.मे हिनकर नियुक्त्ति लूकरगंज संगीत विद्यालयमे संगीत अध्यापक रूपमे भेलन्हि। १९६० ई.मे हिनकर नियुक्त्ति प्रयाग संगीत समितिमे भेलन्हि, जतए १९७० धरि प्रभाकर आऽ संगीत प्रवीण कक्षाक शिक्षक रहलाह। १९७०मे इलाहाबाद विश्वविद्यालयक संगीत विभागाध्यक्ष श्री प्रो. उदयशंकर कोचकजी पं झाक संगीत क्षेत्रक सेवासँ प्रभावित भए विश्वविद्यालयमे हिनकर नियुक्त्ति कएलन्हि।
पं झा उत्कृष्ट शिक्षक, गायक आऽ आकाशवाणीक प्रथम श्रेणीक कलाकार छथि। हिनकर अनेक शिष्य-शिष्या आकाशवाणीक प्रथम श्रेणीक कलाकार आऽ उत्तम शिक्षक छथि, जेना-
डॉ. गीता बनर्जी, श्रीमति कमला बोस, श्रीमति शुभा मुद्गल, श्रीकान्त वैश्य,श्री शान्ता राम कशालकर, श्री शान्ता राम कशालकर, श्री कामता खन्ना, श्रीमति सत्या दास, डॉ. रूपाली रानी झा, डॉ इला मालवीय, श्री अनिल कुमार शर्मा, श्री रामशंकर सिंह, श्रीमति संगीता सक्सेना, श्री राजन पर्रिकर, श्रीमति रचना उपाध्याय, श्री नरसिंह भट्त, श्री भूपेन्द्र शुक्ला, श्री जगबन्धु इत्यादि।
पं झा संगीत शास्त्र केर श्रेष्ठ लेखक छथि आऽ हिनकर लिखल अभिनव गीतांजलि केर पांचू भाग प्रकाशित भए चुकल अछि, जाहिमे २००सँ ऊपर रागक व्याख्या अछि आऽ दू हजारक आसपास बंदिश अछि।
मिथिलावासी श्री रामरंग राग तीरभुक्त्ति, राग वैदेही भैरव, आऽ राग विद्यापति कल्याण केर रचना सेहो कएने छथि आऽ मैथिली भाषामे हिनकर खयाल ’रंजयति इति रागः’ केर अनुरूप अछि।
अभिनव गीतांजलि, हुनकर उच्चकोटिक शास्त्र रचना अछि, जे पाँच भागमे अछि। अपन साहित्यिक वाणी, शाब्दिक रूप जे होइत अछि कोनो संगीत रचनाक, आऽ धातु जे अछि स्वरक लयक रचना आऽ एहि सभ गुणसँ युक्त्त छथि “रामरंग”। रामरंगक बंदिश वा रचनामे अहाँकेँ भेटत स्वर, शब्द आऽ मात्राक लयबद्ध बंधन। पुरान ध्रुपद जेकाँ पद्य आऽ स्वरकेँ ओऽ तेनाकेँ बान्हि दैत छथि, जे दुनू एक दोसरमे मिलि जाइत अछि। हुनकर रचना हुनकर उच्चारणसँ मिलि कए मौलिक तात्त्विक स्थायी भरण, सभ बितैत दिन एकटा नव आत्मनिरीक्षण एकटा नव स्थायी।
रामरंगमे संगीतक लाक्षणिक तत्त्व प्रखर होइत छन्हि। संगीतक व्याकरणक सम्पूर्ण पकड़ छन्हि, जाहिसँ उचित शब्दक प्रयोगक निर्णय ओऽ कए पबैत छथि। छन्द शास्त्रक, कोषक, अलंकारक, भावक आऽ रसक वृहत् ज्ञान छन्हि रामरंगकेँ। संगहि स्थानीय संस्कृतिक, विभिन्न भाषाक आऽ ललित कलाक सिद्धान्तक सेहो गहन अध्ययन छन्हि रामाश्रय झा जीकेँ। वादन, गाय आऽ नृत्यक, साधल-कण्ठ, लय-ताल-काल, देशी राग, दोसराक मनसमे जाऽ कए बुझनिहार, नव लय आऽ अभ्व्यक्त्ति, प्रबन्धक समस्त ज्ञान, कम समयमे गीत रचना, विभिन्न मौखिक संरचना निर्माण, आलापक प्रदर्शन आऽ गमक एहि सभटामे पारंगत छथि रामरंग।
१९८२ मे उत्तर प्रदेश संगीत नाटक अकादेमी पुरस्कारक संगे ’रत्न सदस्यता’ सेहो देल गेलन्हि। संगीत लेखनक हेतु काका हाथरसी पुरस्कार, आऽ भारतक सर्वोच्च संगीत संस्था आइ.टी.सी. केर सम्मान सेहो हिनक भेटि चुकल छन्हि। २०० ई. मे स्वर साधना रत्न अवार्ड, २००५ मे संगीत नाटक अकादेमीक राष्ट्रीय पुरस्कार, भारत संगीत रत्न, राग ऋषि, संत तुलसीदास सम्मान, प्रायाग गौरव एवं सोपरी अकादेमीक ’सा म प वितस्ता’ इत्यादि सम्मान श्री झाकेँ प्राप्त छन्हि।
श्री रामरंग जी प्रयागमे ’वारिन दास संगीत परिषद’ केर स्थापना कए अनेकानेक संगीत समारोहक आयोजन सेहो कएने छथि। ’इलाहाबाद विश्वविद्यालय संगीत सम्मेलन’ ३० वर्षसँ बन्द पड़ल छल जकरा वार्षिक रूपसँ १९८० मे पुनः श्री झा आरम्भ करबओलन्हि। किएक तँ श्री झा लग कोनो औपचारिक डिग्री नहि छलन्हि, इलाहाबाद विश्वविद्यालय अपन नियममे परिवर्त्तन कएलक आऽ हिनका ओतए संगीत विभागाध्यक्ष बनाओल गेलन्हि, जतएसँ ओऽ १९८९ ई. मे सेवानिवृत्त भेलाह। तुलसीक मानसक आधार पर श्री झा सात काण्डक संगीत रामायणक सेहो रचना कएलन्हि। पं झा मुख्य रूपसँ खयाल, ठुमरी, दादरा, टप्पा आऽ संगहि ध्रुवपद, धमार, तराना, तिरवट, चतुरंग, रागमाला, रागसागर, रागताल सागर, भजन आऽ लोकगीत गायनमे सिद्ध छथि।


text:
जनकपुरधाम । मुख्यमन्त्री लालबाबु राउत प्रदेशमे बाजल जायवला सब मातृभाषाक सम्मान करबाक हिसाब सँ प्रादेशिक भाषानीति अनबाक बात कहलनि अछि।
भाषा आयोगद्वारा आयोजित भाषा आयोगक संवैधानिक दायित्व तथा प्रदेश एवं स्थानीय सरकारक बहुभाषिक कार्य प्रणाली विषयक संगोष्ठी मे विचार रखैत मुख्यमन्त्री राउत सब भाषाक सम्मान करबाक हिसाब सँ एतय सदन मार्फत भाषानीति अनबाक बात कहलनि। भाषाकेँ अभिव्यक्तिक माध्यम हेबाक दृष्टान्त दैत ओ कहलनि जे सभक भाषाक सम्मान हेबाक चाही। प्रदेशक अधिकांश जनता द्वारा बाजल जायवला भाषा प्रदेशक प्राथमिकतामे रहत ताहि मे कोनो शंका कियो नहि करथि एहि तरहक आग्रह सेहो ओ कयलनि। मातृभाषाक प्रयोगहि सँ हम सब समृद्ध होयब, ओ कहलखिन जे मैथिली तथा भोजपुरी सहित समस्त मातृभाषाक विकास लेल सरकार प्रतिबद्ध अछि।
भाषा आयोगक अध्यक्ष डा. लबदेव अवस्थीक अध्यक्षतामे संपन्न उपरोक्त कार्यक्रममे समाजिक विकास मन्त्री नवल किशोर साह, राजर्षि जनक विश्वविद्यालयक उपकुलपति प्रा. भरत झा, नेपाली काँग्रेस संसदीय दलक नेता राम सरोज यादव, नेकपा नेता राम चन्द्र मण्डल सहित आरो-आरो वक्ता लोकनि अपन-अपन धारणा रखने छलाह।
विदित हो जे डा. लबदेव अवस्थी संघीय नेपाल सरकार द्वारा गठित संवैधानिक भाषा आयोगक अध्यक्ष छथि, हाल २ वर्ष करीब बितलाक बादहु ई आयोग एखन धरि प्रदेशक प्रतिनिधि आ विज्ञजन सदस्यक संख्या (कोरम) पूरा नहि कय सकल अछि। जखन कि कुल ६ वर्षक कार्यकाल लेल गठित एहि आयोग केँ नेपाल मे भाषानीति पर विभिन्न सम्बन्धित पक्ष पर अपन प्रतिवेदन जमा करबाक अछि। हाल धरि पूर्णता नहि पायब एक दिश चिन्ता उत्पन्न करैत अछि तऽ दोसर दिश डा. लबदेव अवस्थी समान विषय-विशेषज्ञ द्वारा राखल गेल विश्वास ई आशा सेहो जगबैत अछि कि निर्धारित समय भीतर आयोग अपन कार्य पूरा कय केँ संघीय सरकार सँ भाषा नीति लागू करबाक काज कय देत। ईहो विदित अछि जे संघीय संविधान मे प्रदेश द्वारा राजकाजक भाषा चयन करबाक अधिकार प्रदेश सरकार केँ देने अछि परञ्च जनगणना मुताबिक जाहि भाषाभाषीक जतेक संख्या छैक ताहि अनुरूपें भाषा चुनल जेबाक धारा संविधान मे स्पष्ट उल्लेख कयल गेल अछि। प्रदेश २ मे सब सँ बेसी संख्या मैथिली, तदोपरान्त भोजपुरी, तथा अन्यान्त भाषाभाषीक संख्या सेहो किछु न किछु तथ्यांक मे स्पष्ट अछि।
समाद साभार – मैथिली जिन्दाबाद
फोटोः साभार संघीय अनलाइन समाचार


text:
— रिंकू झा
अपन देश भारत स जुरल समस्त राज्य खास क मिथिला हस्त शिल्प यानी हाथक कला के लेल सर्वोच्च माणल जाय छै, एत दैनिक जीवन स जुरल छोट स छोट वस्तु कोमल रूप में हृदय स जुड़ी बनाओल जाय छै, जे हमरा अहा लेल सांस्कृतिक धरोहरक मूल रूप छै।
हस्तकला यानी हाथ स बनाओल गेल एक टा कला (वस्तु) q जे कारीगर द्वारा तैयार केल जाय छै, ओहि मे कारीगर के कठिन परिश्रम आर लगन देखल जाय छै,अहि वस्तु के तैयार करए में बहुत समय लागे छै,अहि कला के अपन एक टा धार्मिक आर सांस्कृतिक महत्व छै, जे ओहि क्षेत्र के जाति और जनजाति द्वारा पीढ़ी दर पीढ़ी चलल आबि रहल छै,भारत के समस्त राज्य अपन अपन विशिष्ट कला के लेल प्रसिद्ध छै।
जेना _ कश्मीर कढ़ाई बला शॉल,राजस्थान बांधनी वस्त्र , तमिलनाडु तांबा के मूर्ति , आंध्र सिल्क सारी , बनारस बनारसी साड़ी, तमिलनाडु कांझीभरम सिल्क, बंगाल तांत सारी, लखनऊ चिकन wark सारी,आसाम के वेत ,बिहार के टेराकोटा,आर खास के मिथिला के मधुबनी पेंटिंग आर सिक्की कला आदि ई सब कला के साथ मनुष्य के शारीरिक आर घरक सौंदर्यता बढ़ाबई छै।
हस्तकला बहुत सारा लोक के रोजगार छै जाहि स ओकर परिवार के रोजी रोटी चलई छै।
तकनीकी युग यानी मशीनीकरण समय में बहुत कम समय में बेशि स बेशी चीज के बनाएल जा सकई छै, आर बेसी सौंदर्यता के साथ प्रदर्शित केल जाए छै, कम समय में कम मेहनत के कारण बाजार में चीज के दाम कम भ जाय छै, आर लोक सब त सुविधा के खोजैत घुमई छैथ, कम समय मे बिना मेहनत के कम दाम में अगर चीज भेट जाय छै त लोक के की चाही छलावा के जिंदगी में आर की चाही हाथक बनल चीज के दाम बेसि होई छै से सब के पता छै देख में कम सुंदर भेला के बादो मजबूती असल में ओकरे अंदर होई छै जाहि में मेहनत लागल छै ।
अपना मिथिला मेंरोजगार के कोनो कमी नई अछी, एतए बहुत सारा कला एहन छै जाहि स लोक रोजगार कसकई छैथ जेना की मधुबनी पेंटिंग बना क लोक विदेश तक पहुंच बना रहल छैथ डिमांड छै बाजार में मधुबनी पेंटिंग के, बांस के बनल टोकरी पथिया ,मौनी,आदि सिक्की कला सब हम अहा बिसरल जा रहल छी , ई सब चीज अब पूजे पाठ में नजर अबैया,अहि तरहे बहुत एहन कला छै जे पहिले महिला लोकणी बनवई छलैथ जेना क्रोशिया, कपड़ा पर कढ़ाई आदि सब विलुप्त भ रहल अछी, मिथिला वासी सब चाहैथ त अहि कला सब के बढ़ावा द रोजगार के साथ _साथ अपन धरोहर के बचा सकैत छैथ।
कही सकई छी जे मिथिला में रोजगार के कोनो कमी नही छै बस लोक सब के सोच अते पैघ भ गेल छै की हम अहा दिखावा आर आसान जीवन जीवय के चकाचौंध में सब अपन _अपन सपना सच करे के होर में शहर के तरफ भागी, गांव घर छोरी अपना कला के बिसरी मशीनी युग मे मशीन जका दौरैत रहइ छी आर अपन पहचान अपन कला आदि सब गमा रहल छी ।
ओना आधुनिक युग मे तकनीकी शिक्षा के कीछ विशेषता से छै,जाहि स पहिले के अपेक्षा अहि क्षेत्र में कीछ बदलाव भेटत जेना पहिले कला स जूरल कोनो भी चीज खाय बला वस्तु स लय, पहिरय बला होई या फेर सजावट के समान सब केवल गांव के बाजार तक सीमित रहे छल ,मुदा आब एकर प्रचार_प्रसार भ रहल अछी। विदेश तक डिमांड छै, ऑनलाइन खरीदारी _बिक्री होई छै, घर में रहे बाली महिला सब जे कीछ नै क पाबए छलैथ सेहो सब बढ़ी _चढ़ी के अपन कला के उजागर क रहल छैथ,घर बैसल रोजगार क रहल छैथ ऑनलाइन प्रशिक्षण शिविर सब फ्री में कला ज्ञान सब सिखबई छैथ जाहि स कीयो भी अहि के लाभ प्राप्त क रोजगार के सकई छैथ,।
ओना कही सकई छी की अपने सब दोसर देश के देखी ओकर संस्कृति आर कला के अपनाव के होर में अपना कला के बिसरी रहल छी जे आबे बला समय में खतरा के घंटी अछी,अपना धरोहर के खुद नई संजोगव त दोसर किया अपनेता,अपना हस्तकला के बचाव आर धरोहर रूप में संजोगए के लेल अपना सब गोटे के यानी समस्त मिथिलावासी आर भारतवासी के जमीनी स्तर पर उतरी काज करै परत केवल नारा स की हेत ,अहि कला के द्वारा बेसी स बेसी लोक रोजगार पाबैथ,अपन जीविका चलाबैथ, हमरा अहा के आबे बला पीढ़ी अहि कला स जूरल रहैथ गांव छोरी पलायन नहीं करैथ , बेरोजगार नही रहैथ अहि लेल आधुनिक युग में तकनीकी आर हाथ के जादू दूनू के मिला आगा बढ़ी जाहि स समाज में तालमेल बनल रहे आर अपन मिथिला साथ _साथ समस्त भारत आर्थिक रूप स उन्नति करैथ तथा भारत के कला विश्व में सर्वाधिक अपन परचम फहरावऐ याह कामना करैत समापन करै छी ।
कनी पैघ भ गेलै क्षमा चाहव।
✍ रिंकु झा, ग्रेटर नोएडा


text:
मैथिली सुन्दरकाण्डः श्री तुलसीदासजी रचित श्रीरामचरितमानस केर सुन्दरकाण्डक मैथिली अनुवाद
श्री रामजीक वानर सेना संग चलिकय समुद्र तट पर पहुँचब
दोहा :
कपिपति बेगि बजेला आयल मुख्यक झुंड।
नाना वर्ण अतुल बल बानर भालु बहुत॥३४॥
भावार्थ:- वानरराज सुग्रीव शीघ्रहि वानर सभकेँ बजौलनि, सेनापति लोकनिक समूह आ गए। वानर-भालु केर झुंड अनेको रंग केर अछि और सब मे अतुलनीय बल छैक॥३४॥
चौपाई :
प्रभु पद पंकज नावय शीशा। गर्जय भालु महाबल कीसा॥
देखल राम सकल कपि सेना। चितहि कृपा करि राजिव नैना॥१॥
भावार्थ:- ओ सब प्रभु केर चरण कमल मे माथ झुकबैत अछि। महान् बलवान् रीछ और वानर गरैज रहल अछि। श्री रामजी वानरक समस्त सेना देखलनि। तखन कमल नेत्र सँ कृपापूर्वक ओकरा सब पर अपन दृष्टि डाललनि॥१॥
राम कृपा बल पाय कपिंदा। भेल पंखयुक्त मानू गिरिंदा॥
हरषि राम फेर कयल प्रस्थाना। सगुन भेल सुंदर शुभ नाना॥२॥
भावार्थ:- राम कृपा केर बल पाबिकय श्रेष्ठ वानर मानू पंखवाला बड़का पर्वत भऽ गेल। तखन श्री रामजी हर्षित होइत प्रस्थान (कूच) कयलनि। अनेको सुंदर और शुभ शकुन होबय लागल॥२॥
जिनक सकल मंगलमय कीर्ति। तिनक प्रस्थान सगुन यैह नीति॥
प्रभु प्रस्थान जनली वैदेही। फरकि बाम अंग जानु कहि देही॥३॥
भावार्थ:- जिनकर कीर्ति सब मंगल सँ पूर्ण अछि, तिनकर प्रस्थानक समय शकुन होयब, यैह नीति छैक (लीला केर मर्यादा छैक)। प्रभु केर प्रस्थान जानकीजी सेहो जानि गेलीह। हुनकर बाम अंग फड़कि-फड़किकय मानू कहि दैत छल (कि श्री रामजी आबि रहल छथि)॥३॥
जैह जैह सगुन जानकी होहि। असगुन भेल रावन केँ सोहि॥
चलल सेना नहि वर्णन पार। गर्जय बानर भालु अपार॥४॥
भावार्थ:- जानकीजी केँ जे-जे शकुन होइत छलन्हि, वैह-वैह रावण केर लेल अपशकुन भेल। सेना चलल, ओकर वर्णन करब केकरा सँ पार लागत! असंख्य वानर और भालू गर्जना कय रहल अछि॥४॥
नख आयुध गिरि पादपधारी। चलय गगन धरि इच्छाचारी॥
केहरिनाद भालु कपि करही। डगमगाय दिग्गज चिक्करही॥५॥
भावार्थ:- नख (नह) जिनकर शस्त्र छन्हि, जे इच्छानुसार (सर्वत्र बेरोक-टोक) चलयवला रीछ-वानर पर्वत और वृक्ष सब केँ धारण कएने कियो आकाश मार्ग सँ त कियो पृथ्वी पर चलल जा रहला अछि। ओ सब सिंह केर समान गर्जना कय रहल छथि। (हुनक चलला आ गर्जना सँ) दिशा सभक हाथी विचलित भऽ कय चिकैर रहला अछि॥५॥
छंद :
चिक्करय दिग्गज डोल माटि गिरि कम्प सागर खलबली।
मन हरष सब गंधर्ब सुर मुनि नाग किंनर दुख टली॥
कटकटहि मर्कट विकट भट बहु कोटि कोटिन्ह धावहीं।
जय राम प्रबल प्रताप कोशलनाथ गुण गण गावहीं॥१॥
भावार्थ:- दिशा सभक हाथी चिंग्घाड़य (चिकरय) लागल, पृथ्वी डोलय लगली, पर्वत काँपय लागल और समुद्र खलबला उठल। गंधर्व, देवता, मुनि, नाग, किन्नर सब के सब मन मे हर्षित भेल जे (आब) हमरा सभक दुःख टलि गेल। कतेको करोड़ भयानक वानर योद्धा कटकटा रहला अछि आर करोड़ों दौड़ि रहला अछि। ‘प्रबल प्रताप कोसलनाथ श्री रामचंद्रजी की जय हो’ एना पुकारैते ओ लोकनि हुनक गुणसमूह सब गाबि रहल छथि॥१॥
सहि सके न भार उदार अहिपति बेर बेर ओ मोहिते।
गहि दसन पुनि पुनि कमठ पृष्ठ कठोर से केना सोहिते॥
रघुवीर रुचिर प्रयान प्रस्थिति जानि परम सुहाओनी।
जेना कमठ खर्पर सर्पराज से लिखथि अविचल पावनी॥२॥
भावार्थ:- उदार (परम श्रेष्ठ एवं महान्) सर्पराज शेषजी सेहो सेनाक बोझ नहि सहि सकैथि, ओ बेर-बेर मोहित भऽ जाइथ (घबड़ा जाइथ) आर बेर-बेर कच्छप केर कठोर पीठ केँ दाँत सँ पकड़ैत छलाह। एना करैत (अर्थात् बेर-बेर दाँत गड़ाकय कच्छप केर पीठ पर लकीर सन् खींचैते) ओ केना शोभा दय रहल छल मानू श्री रामचंद्रजी केर सुंदर प्रस्थान यात्रा केँ परम सुहाओन जानिकय ओकर अचल पवित्र कथा केँ सर्पराज शेषजी कच्छप केर पीठ पर लिखि रहल होइथ॥२॥
दोहा :
एहि विधि जाय कृपानिधि पुगला सागर तीर।
जहँ तहँ लागल खाय फल भालु बिपुल कपि वीर॥३५॥
भावार्थ:- एहि प्रकारे कृपानिधान श्री रामजी समुद्र तट पर पहुँचि गेलाह। अनेकों रीछ-वानर वीर जहाँ-तहाँ फल खाय लागल॥३५॥


text:
सन्दर्भ: मैथिली भाषा-साहित्य केर सेवा मे बढोत्तरी करबाक लेल सर्वजातीय प्रतिभाक खोजी किऐक नहि कैल जाइछ?
कि मैथिली भाषाक सृजन-शिल्प मे साहित्य अकादमी द्वारा एहेन कोनो कार्य भऽ सकल अछि आइ धरि जाहि सँ ई कहल जाय जे सच मे मैथिली सोइत बाभनक बाद बाभन आ काइथक मोनोपोलि भाषा नहि थीक? आइ धरि साहित्य अकादमीक विभिन्न कार्यक्रम मे स्रोत व्यक्ति सबहक सहभागिता देखि ई कतहु सँ नहि लगैत अछि जे अकादमी वा अकादमी संग आबद्ध लोक कहियो मैथिली भाषा केँ समस्त मिथिलावासीक भाषाक रूप मे विकसित होमय देता….! ई सच मे दर्दनाक अछि।
लेकिन चिन्ता नहि करू….. जाहि मे सर्व-समागम नहि, ओकर अपनहि औचित्य पर प्रश्न चिह्न लागि जाइत छैक। बस डेढ दिन की चाँदनी, फिर अंधेरी रात!! नेपाल मे मैथिलीक भविष्य ओहि सँ बहुत इतर होयत!! पूर्ण आशान्वित छी!! मुदा भारतक विशाल मिथिला मे एहि तरहक पक्षपातपूर्ण आ गैरसमावेशीमूलक सहकार्य सँ दु:खी सेहो छी। सहभागिता मे कुशल व्यक्तित्व पर हमर कोनो प्रश्न नहि अछि, मुदा प्रयास एहि लेल जरुर हेबाक चाही जे सिर्फ खानापूर्ति करबाक लेल एक-आधटा वैह नाम जे सब मे देखल जाइछ तेकर अलावो आरो स्रष्टाक खोजि-खोजि समेटी, ई भावना तऽ आम जनमानस मे जायब जरुरी अछि। आखिर राज्य द्वारा संचालित आ बड़-बुजुर्ग अभिभावक लोकनि द्वारा संरक्षित एहि अकादमी मे जखन एहेन अराजकता रहत, तऽ बाकीक बेहाल होयब कोन पैघ बात भेल?
वर्तमान युवा पीढी मे विद्यानन्द बेदर्दी, नारायण मधुशाला, प्रिन्स मेहता, विन्देश्वर ठाकुर, प्रभात राय भट्ट, सुनील प्रियदर्शी, अशरफ राइन, आदिक जेना मैथिली भाषा एवं साहित्य मे योगदान भऽ रहल अछि नेपाल मे, किछु तहिना जँ भारतो मे होइतय तऽ हम दावाक संग कहि सकैत छलहुँ जे भाषिक पहिचान आ ताहि सँ आत्मसम्मानक बोध-अनुभूतिक प्रतिशतता आजुक तूलना मे बहुत आगू बढैत। मैथिली जिन्दाबादक ध्यान एहि दिशा मे निरन्तर लागल अछि जे हर वर्गक मैथिली स्रष्टाक पहिचान आ सम्मान हो। मुदा एकटा बातक अफसोस एतहु होइत अछि जे विद्यापति कोषक वितरण मे पारदर्शिताक कमी प्रा. परमेश्वर कापड़ि समान दिग्गज अभियानीक रहैतो होइत अछि। चिन्तन जारी राखू, सम्मान सँ बढिकय सृजनशीलता सँ आत्मसम्मानक अर्जन पर ध्यान राखू, मैथिली जिन्दाबाद होबे टा करत।
हरि: हर:!!


text:
रेखा झा।
#मिथिलामें
अतिथीसत्कार🌺
अतिथी त ओ भेलथि जिनकर अयबाक सूचना नहि होय ,मतलब कखनो कोनो समय में ओ आबि सकय छथि ,आ अहि मे निपुणता अछि जे ओहि समयके ध्यान राखैथ कोना सत्काक करी,
मिथिला त सत्कार लेल सदैव आगॉ रहल अहि में😇
पहिने जखन पाहुन सब अबैत छलाह त फोन आ सवारी के एहन सुविधा नहि रहै,आ गैस बिजली के सेहो अभाव मुदा ओ सत्कार तक्खन के समय जे होईत छल से आब कम भ रहल अछि,
पाहुन के आगमन के साथ घर में हुलिमालि के माहौल बनि जाईत छल ,तकर कारण ई जे कोनो त्रुटि नहि रहि जाईन
पाहुन के बाल्टी स पैर धोयलाक बाद चौकी पर बिछावनक व्यवस्था ,संग मे टॉर्च लालटेन तक राखल रहैत छल ,लोटा मे शीतल जल गीलासक साथ शोभैत छल सिरहाना तर,
आॉगन में भोजनक हेतु पहिने ठॉव पिढी कयल जाईत अछि फेर मिथीलाक पाककला के सुंदर प्रस्तुति दर्शन अबैत अछि
ओ सॉठल भात ,राहरिक दालि,सजमनि के भूजिया,भॉटा अदौड्क तीमन ,परोड,भिंडी भूजल,आलुकोबी दम ,कटहरके बड ,तिलकोर के तरूआ आमक चटनी ,अलग बाटी मे करकरायल घी,नैवेद्द देबय हेतु पात
तकर बाद दूध दही त निशचित आ जं बुझल रहत जे पाहुन ऐता त एतबा खानपान में मॉछ आ मधुर सेहो जुटैत अछि
कहबाक तातपर्य ई जे मिथिला मे अतिथी के भोग लगायल जाई छैन्हि कियाक त सब देवरूप मे हुनका मान करै छथि,
आब त समय बदलि गेल सूचना रहैत अछि सबके आगमन के आ साधन सेहो उपलब्ध मुदा मोन स लोक सब घटि गेल छथि जे कि उचित नहि संस्कार के निर्माण में
पहिने राति बिराति जे अतिथी पधारि जाथिन्ह त दादी सब के जं जारनि नहि चीरल रहैन त टाट में स बत्ती तक नोचि क आगि सुनगा लेथि आ सबतरहक व्यंजन समय के अनुसार बना लैथि मुदा कनिको खीझ आ तामस नहि होईन आ पाहुन के कोनो कमी नहि होईन से पूरा तैनात रहैत छलीह,
भोजनक बाद पानक बीरा,लौंग ईलायची सुपारी मतलब मुखशुद्धि त निश्चित,
मिथिला के परंपरा अखनो कायम अछि आ विश्वास सेहो अछि जे कायम रहत कियाक त हम सब जानि रहल छी जे “अतिथी देवो भवः”😊🙏🙏


text:
विराटनगर, दिसम्बर ४, २०१५. मैथिली जिन्दाबाद!!
स्वतंत्र मधेसी समाज केर तत्त्वावधान मे काल्हि विराटनगर केर महावीर चौक पर एकटा ‘नागरिक खबड़दारी सभा’ केर आयोजना कैल जा रहल अछि। एहि मे राष्ट्रीय राजनीति केर चर्चित विश्लेषक डा. सी. के. लाल संग चर्चित नेपाली लेखक एवं विश्लेषक खगेन्द्र संग्रौला सहभागी बनता। संगहि काल्हिक सभा मे अधिवक्ता सुरेन्द्र महतो तथा डा. प्रवीण मिश्र विशिष्ट वक्ताक रूप मे सहभागी बनता।
उपरोक्त जानकारी कार्यक्रम संयोजक ई. फूल कुमार देव मैथिली जिन्दाबाद केँ बतौलनि आर आग्रह केलनि जे हर स्रोत सँ आमजनक सहभागिता लेल विशेष अनुरोध करैत छी। निश्चित रूप सँ आइ करीब चारि मास सँ नेपाल मे मधेस तथा मधेसी केँ समान अधिकार लेल आन्दोलन जारी अछि, लेकिन विभिन्न बहन्ना आर आशंका-उपशंका आदि थोपैत माँग प्रति संबोधन करबाक बदला अन्य-अन्य कलंक लगबैत राज्य पाछू पड़ि रहल अछि। एहेन अराजक अवस्था मे दर्जनों लोक शहादति दय चुकल अछि। नित्य झड़प सँ सैकड़ों लोक घायल भऽ गेल अछि। सरकार प्रति विश्वास कम भेल जा रहल छैक। अतः एहि तरहक खबड़दारी सभाक आयोजन राज्य पक्ष एवं आन्दोलनी पक्ष दुनू केँ सचेत करबाक लेल जरुरी अछि।
आयोजन मे मुस्लिम संघर्ष समित सहित विराटनगर केर मैथिली सेवा समिति एवं अन्य संस्थाक सहयोग अछि। स्वतंत्र मधेसी समाज द्वारा निरंतर ई प्रक्रिया चलैत रहत जाबत धरि सरकार एहि आन्दोलन केँ संबोधन नहि करत, ई जानकारी समाजक थिंक टैंक भगवान् झा बतौलनि। कहला जे सभाक शुरुआत मैथिलीक भैरवि वन्दना सँ तथा अल्लाह-ताला केँ सुमिरैत कुरानक किछु पवित्र कलमा पढैत करब। तहिना मैथिली गायक विरेन्द्र झा सहित उद्घोषिका राधा मंडल केर उपस्थिति सँ सभाकेँ बान्हल जायत। विराट मैथिल नाट्यकला परिषद् द्वारा एकटा छोट नुक्कड़ नाटक केर प्रस्तुति सेहो कैल जायत। एकर अतिरिक्त स्थानीय विभिन्न भाषाक कवि लोकनि द्वारा कविता वाचन सेहो कैल जायत।


text:
अन्तर्वार्ता
मैथिली जिन्दाबाद केर संपादक प्रवीण नारायण चौधरी द्वारा मिथिलाक एक बेटी जे आनलाइन क्लास चलाकय अपन मिथिला आ देशक आनहु भागक लोक केँ विशेष रूप सँ नेट क्वालिफाई करबाक तैयारी करबैत छथि, विदेशक छात्र-छात्रा वा मुमुक्षु लोकनि केँ अंग्रेजी सिखेबाक कार्य करैत छथि, आर ई सब कार्य ओ अपन घरहि बैसि आनलाइन माध्यम सँ अपन प्रतिभाक उपयोग कय केँ करैत छथि – हुनका संग एक गोट महत्वपूर्ण अन्तर्वार्ता लेल गेल अछि। मिथिलाक ग्रामीण परिवेश सँ प्रारम्भिक शिक्षा-दीक्षा लेलाक बाद पटना सँ उच्च अध्ययन करैत आइ इंजीनियर पतिक संग पतिक प्रोत्साहन अनुसार अपना मे रहल प्रतिभा सँ दोसर केँ उठेबाक-बढेबाक प्रयत्न कयनिहाइर एक युवा मैथिल महिला संग ई अन्तर्वार्ता सरोकारवाला लेल उपयोगी होयत। खासकय नेट परीक्षा उत्तीर्ण करय मे तथा व्यक्तित्व विकास सहित अंग्रेजी भाषाक ज्ञानार्जन मे सेहो उल्लेखनीय सहयोग करैत छथि स्नेहा, हुनका संग एक अन्तर्वार्ता एतय आमजन केँ विशेष जानकारी देबाक निमित्त प्रकाशित कयल जा रहल अछि। विदित हो जे मैथिली जिन्दाबाद केर संपादक संग स्नेहा ‘मिथिला आन्दोलन’ पेज मार्फत सम्पर्क करैत ई सब जानकारी करौलीह जेकर लाभ आम मैथिलजन केँ भेटनि। अस्तु, आउ परिचित होइत छी एक टैलेन्टेड यूथ ‘स्नेहा’ संगः
१. अपन परिचय केना देब मैथिली पाठक केँ?
उ. हमर नाम स्नेहा अछि । हमर जन्म अकौर बेनीपट्टी में भेल । हम अपन ऑनलाइन क्लास चलबै छी । जत हम देश भर के विद्यार्थी के नेट qualify कर में मदद करै छी। हम हुनका सब के pdf, audio और video के मदद स घर बैसल coaching दइ छी । साथ ही हम महिला सशक्तीकरण के लेल विभिन्न न्यूज वेबसाइट और पोर्टल पर आलेख सेहो लिखय छी । और हम किताब के समीक्षा सेहो करैत छी । अलग अलग review website के लेल और स्वतंत्र रूप सँ सेहो । साथ ही हम विदेश के स्टूडेंट केँ इंग्लिश सिखबैत छी । हमर WhatsApp आर fb group सऽ करीब 10-12 देश के लोक जुड़ल छथि जिन्कर first language english नै छैन ।
२. अपन प्रारम्भिक शिक्षा-दीक्षा आ पारिवारिक एवं ग्रामीण परिवेश पर किछु बताउ।
उ. हमर प्रारम्भ के शिक्षा ओतय हमर पापा के विद्यालय मे भेल। हमर पिता school चलबै छथि साथ ही sociology के प्रोफेसर सेहो छथि।हमर बचपन गाँव मे बीतल अछि और हम अखनो गाँव सऽ बहुते जुड़ल रहैत छी । बाद में हम पटना यूनिवर्सिटी स +2 और graduation केलौ और ignou सा post graduation । फेर हमर बियाह भ गेल और हम उदयपुर आबि गेलउँ । हमर पति एतय हिन्दुस्तान जिन्क में Electrical engineer छथि । हमर सासुर दरभंगा अछि । पति केर प्रोत्साहन पर हम नेट के तैयारी शुरु केलौं । और 2017 में English literature में नेट qualify केलौं । हम IIT MADRAS स feminist writing में postgraduate Diploma केने छी । अखन हम ELFU (English and Foreign language university, Hyderabad) सँ PGCTE क रहल छी । साथ ही हम phd सेहो करय जा रहल छी अहि सालक अन्त स ।
३. नेट क्वालिफाई करय मे सहयोग कय सकब, कनेक विस्तार सँ कहू।
उ. हमरा नेट के तैयारी करबाक दौरान पता चलल जे एखनहुँ हमर देश में नेट केर लेल कोनो नीक coaching नै अछि । साथ ही नहि कियो guide करयवला कतहु उपलब्ध होइछ । हमरा बहुत परेशानी भेल । हमर नेट qualify कर के बाद बहुत गोट student हमरा approach केलैथ मदद लेल । हुनके लोकनिक आग्रह पर हम अपन क्लास स्टार्ट केलौं । हमर क्लास केर आब एक साल भ गेल और अन्तिम दू नेट में हमर बिद्यार्थी बहुत नीक रिजल्ट अनलैथ । हम हुनका सब केँ pdf, audio और video केर मदद सँ घर बैसल coaching देबनि जाहि सँ ओ कतहु सँ coaching केर लाभ उठा सकैत छथि ।
४. अहाँ वर्तमान समय मे आर कोन पेशा मे छी आर एकर लाभ अपन मातृभूमि मिथिला केँ कोना देब?
उ. हम एखन अपन क्लास पर ही समस्त ध्यान देने छी । और चाहैत छी कि अपन मिथिला केर विद्यार्थी सब सेहो एहि सँ लाभ उठाबथि और हमरा संग जुड़थि । हम सब पाठक और अपने सभक माध्यम सँ सबसँ निवेदन करय चाहैत छी कि अगर अहां कोनो विद्यार्थी केँ जनैत छी जे
M A english या Net के तैयारी करैत छथि तऽ हमरा सँ सम्पर्क करू वा करबाउ । हम हर तरह के मदद करब ।
५. मैथिल महिला लोकनिक वर्तमान अवस्था पर अहाँक दु शब्द?
उ. हम बस यैह कहब जे औरत चाहय तऽ किछुओ कय सकैत अछि। तैं आत्मनिर्भर बनू और जतय कतहु भऽ सकय, दोसर महिला केँ जरूर मदद करू । संग मिलिकय हम सब अपन मिथिला केँ और आगाँ लय जा सकैत छी ।
६. अहाँ संग इच्छूक उम्मीदवार लोकनि सम्पर्क कोना करता?
उ. हमर व्हाट्सअप नंबर शेयर कय देल जाउ । हुनका सभक लेल अपन व्हाट्सअप नंबर दय रहल छी – +919680771057 ।


text:
International Journal of Advanced Academic Studies
2020, Vol. 2, Issue 2, Part C
एकैसम शताब्दीक मैथिली उपन्यासमे कथानक विश्लेषणAuthor(s):
डाॅ. भागवत मंडलAbstract:
उपन्यासक छःओ तत्व मे एकर स्थान सर्वोपरि मानल जाइत अछि। लोकक देहक सदृश्य एकरा उपन्यासक मेरुदण्ड (रीढ़) कहल जाइत अछि। प्रत्येक प्रकारक रचना मे एकर स्थान प्रमुख रहैत अछि। आलोचक लोकनि एकरा उपन्यासक प्रधानतत्व मानैत छथि। जहिना कोनो वस्तुक निर्माण करबाक लेल ओकर आधार स्तम्भ (नीब) होइत अछि। ठीक ओहिना साहित्योक निर्माण होइत अछि। हडसन उपन्यासकें कथा अवश्य कहैत छथि। फाँटर सेहो एहि मतक समर्थन करैत छथि। जहिना एहि सृष्टिक रचना कोना आ कहिना भेल ई प्रश्न हमरा मोन मे उठैत अछि। आसमान कथी पर टिकल अछि। पृथ्वी कथी पर स्थिर अछि। ठीक तहिना एहि साहित्यक रचनाक विषय अछि। जहिना ब्रह्मा सृष्टिक रचना केलनि, तहिना लोक में ‘बोली’ आ बोली सँ ‘भाषा’ आ भाषा सँ साहित्यक निर्माण भेल। आ एहि साहित्यक माध्यम सँ मानव समाज एक-दोसराक सम्पर्क मे आयल आओर एक समाज दोसर समाज सँ जुड़ल आ तखन साहित्य सँ अनेको प्रकारक विधाक निर्माण भेल।Pages: 179-180 | Views: 476 | Downloads: 156Download Full Article: Click Here
How to cite this article:
डाॅ. भागवत मंडल. एकैसम शताब्दीक मैथिली उपन्यासमे कथानक विश्लेषण. Int J Adv Acad Stud 2020;2(2):179-180.


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 7 दिसंबर 2011
गुमान
मिथला हमर शान अछि
उदितमान ई अछि धरती पर
कोनो स्वर्ग समान अछि !
कण-कण खल-खल कोसी कमला
बुझु एकर पहचान अछि
जनक-जानकी आ विद्यापति
मिथलाक शिर कए पाग अछि !
भक्ती रस कए कथा की कहू
स्वयं संकर चाकरी कने छथि
एकर बिद्व्ता जुनी कियो पुछू
मुंडनमिश्र आ अजानी
भारतीक नाम बिख्यात अछि !
*** जगदानंद झा 'मनु'
("विदेह" प्रथम मैथिली पाक्षिक ई-पत्रिका,१ नवम्बर २०११,में प्रकाशित)


text:
सीतामढ़ी, मिथिला मिरर: रुन्नीसैदपुरकें गायघाटमे कैदी वैन दुर्घटनामे मृत पुलिसकर्मीक परिजनकें 14-14 लाख रुपैयाक मुआवजा देल जाएत। मुख्यमंत्री नीतीश कुमारक निर्देश पर अहिमे सं से चारि-चारि लाखक राशि डीएम राजीव रौशन पहिने उपलब्ध करा देने छथि। राशिक चेक परिजनकें देल जा चुकल अछि। बाकी 10 लाख रुपैयाक राशि सेहो उपलब्ध करा देल जाएत।
अहिकेँ अलावा विभागक दिस सं अलग मुआवजा भेटबाक प्रावधान अछि। डीएम कहलनि जे, मृत नक्सलीके परिजनकें सेहो चारि लाख रुपैयाक मुआवजा देल जाएत। अहिकेँ लेल एसपी सं प्रस्ताव मांगल गेल अछि।
बिहार पुलिस मेंस एसोसिएशन घायलक इलाजके लेल एक लाख रुपैयाक राशि देलक अछि।अहिकेँ अलावा 30-30 हजार रुपैया मृतक पुलिसकार्मीक अंत्येष्टिक लेल देल गेल अछि। पुलिस एसोसिएशन आ पुलिस मेंस एसोसिएशन दिस सं चारि लाख रुपैयाक राशि जमा कएल गेल अछि।


text:
दरभंगा, मिथिला मिरर: दरभंगा उत्पाद विभाग बृहस्पति दिन प्रबंधक निर्देशक बीएसबीसीआई पटनाकें निर्देश पर भारी मात्रामे शराबकेँ नष्ट कए देलक अछि। बिहारमे शराबबंदीके बाद लायसेंसी दोकानदार द्वारा वापस कएल गेल शराबकें नष्ट करबाक निर्देश देने छल, जाहिकेँ बाद दरभंगा उत्पाद अधीक्षक दरभंगा डिपो पर सुरक्षाक बीच शराब आ बियरकें रोड रोलर चलाकए नष्ट केलक अछि। दरसल बिहारमे शराब बंदीकें बाद जतेक लाइसेंसी शराबक दोकानदार छल, सबके निर्देशित कएल गेल छल जे, जतेक शराबक बोतल बचल हो ओ तय सीमाक भीतर डिपो पर जमा कएल जाए।
डिपो पर शराबकें नष्ट करा रहल दरभंगा उत्पाद विभागक अधीक्षक गणेश प्रसाद कहलनि जे, बंदीक बाद 2561 शराबक कार्टून तथा 370 कार्टून बियर वापस भेलछल, जकर सरकारी मूल्य 74 लाख 44 हजार रुपैया छल। यदि अहिमे कर जोड़ल जाए त जतेक शराब नष्ट कएल गेल ओकर कीमत लगभग 2 करोड़ रुपैया अछि।


text:
नवका- पुरनका लेख सर्च करु...
चीनी मिल के दिन फिरत...
3 टिप्पणियां:
- बेनामी17 जुलाई 2009 को 3:41 pm
श्री हितेन्द्र जी,जवाब देंहटाएं
अहांक ब्लॉग पढ़लहुं.अहाँक कार्य सराहनीय अछि.हेल्लो मिथिला के लेल सेहो धन्यवाद आ बधाई.
धन्यवाद
-कुसुम ठाकुर-
hitendra bhai ji pranan,जवाब देंहटाएं
apnek samachar chini mill ke bare me padhlahu e khabar padhi ka bahut khus bhelahu, mithila ke bikask lel sarkar ekta nik kadam achhi, apnek sab lekh,samachar sab sarahniya achhi hamra taraf sa samast hellow mithila pariwar ke hardik subhkamna
WAKIL ROY
+91-9958532621
श्रीमान हितेंद्र जी,जवाब देंहटाएं
साधुबाद.
रैयाम्क चीनी मिल के बारे में अहांक लेख सराहनिए थिक मुदा किछु बात हमहूँ कहं चाहीत छी.
* रैयाम के आस-पासक गाम जेना समैला,पचाढ़ी,नव-गावं,औंसी,बसौली,बनबारी,केवटी,बलिया,छतबन आदि गाम में किसान सबहक बेहतर स्थिति जे ऐछ ओकरा लेल कहियो चीनी मिल सहयोगी नहीं भेल.हाँ किछु आ कहियो काल एहेन भेल होए त दोसर बात अछी.रैयाम सं पश्चिम जे गाम सब थिक ओही गाम बाध में मूल रुपें तरकारिक खेती होएत आबि रहल अछी जे हुनक समृधि के मूल कारन थिक.
* किछु गामक समृधि में विदेशक धनक हाथ अछी त किछु गामक लेल अगहनी /रब्बी. कुसियार त किन्नो नें.
* जखन कि मिल चालित छल तहियो किसान सबकं कुसियार मिलक आगू में सुखिएत रहित छल आ जे मिलक अन्दर चली जायेत छल तकर पाई बहार आबए तक २ बेर कुसियारक खेती भ जाईत छल.
* हाँ ई त मान परत कि मिल होमें स छेत्रक विकास होएत,लोग सबके रोजगार भेटत आ छेत्रक विकाश में सहयोगी होएत.
* एकटा बात औरो कि लोग सब कर्तब्य हीन,आलसी ,राजनीतिबाज आ भ्रष्ट छैथ(किछु लोग ७५%) जे विकाश में सबसँ पैघ बाधाक कारन बुझना जाईत अछी. (एही मुद्दा पर फेर कहियो बात होएत.) एकरा त ओतेये के लोग सब हल क सकित अछी.
* अंत में हमर अभिलासा अछी जे ई चीनी मिल जल्द सं जल्द पुनः खुली आ छेत्रक विकास में सहयोगी बनी.


text: समस्तीपुर। बिहार मे कृषि अनुसंधान कार्य मे गुणवत्ता बढ़ेबा लेल आ मौसम क जानकारी प्राप्त करबा लेल भारतीय अंतरिक्ष अनुसंधान संगठन (इसरो) क सहयोग स समस्तीपुर जिला क पूसा स्थित राजेंद्र कृषि विश्वविद्यालय परिसर मे सेटेलाइट लिंक मौसम स्टेशन शुरू कैल गेल अछि। विश्वविद्यालय क मौसम वैज्ञानिक डॉ ए सत्तार कहला जे एहि प्रणाली क शुरू भेला स आब 24 घंटा मौसम स संबंधित जानकारी भेट सकत। एकर अलावा एहि स हवा क गति आ दवाब, वर्षा, सूर्य क किरण आ तापमान समेत कईटा महत्वपूर्ण क्षेत्र मे जानकारी भेट सकत। ओ कहला जे राज्य मे कृषि अनुसंधान कार्य मे गुणवत्ता बढ़ेबाक संग-संग पौधा क वृद्धि आ एकर उपयोगिता बढ़त।


text:
विशेष समाचार – सन्दर्भ मिथिलाक पुनर्स्थापना एवं विकास
सांसद कीर्ति आजाद केर अथक प्रयास
दिसम्बर ९, २०१५ः सांसद कीर्ति आजाद फेसबुक स्टेटस मार्फतः
“ललित नारायण मिथिला विश्वविद्यालय, दरभंगा केँ केंद्रीय विश्वविद्यालय केर दर्जा प्रदान करबाक लेल नियम 377 केर अधीन उल्लेख करबाक वास्ते लोकसभा महासचिव केँ लिखलहुँ अनुमति पत्र। जय मिथिला, जय मैथिली॥”
दिसम्बर १४, २०१५ः सांसद कीर्ति आजाद फेसबुक स्टेटस मार्फतः
आइ मिथिलाँचलक समस्त १५ सांसदक प्रतिनिधिमंडल केर संग मिलिकय माननीय प्रधानमंत्री श्री नरेन्द्र मोदी जी सँ भेंट करैत मिथिलाँचल मे कतेको वर्ष सँ लंबित पड़ल दरभंगा हवाईअड्डा सँ व्यवसायिक उड़ान केर परिचालन हेतु सम्बन्धित विभाग सब केँ निर्देश प्रदान करबाक अनुरोध कैल गेल। माननीय प्रधानमंत्री जी सब विन्दु पर जाँच करबैत उचित कार्रवाईक आश्वासन देलनि। जय मिथिला, जय मैथिली॥
दिसम्बर १४, २०१५ः सांसद कीर्ति आजाद फेसबुक स्टेटस मार्फतः
मिथिलाँचलक जनताक बहुप्रतिक्षित माँग ओ सुविधा सब ध्यान मे रखैते काल्हि १५/१२/२०१५ सँ दरभंगा जंक्शन सँ ६ जोड़ी डी०एम०यू० लोकल ट्रेनक परिचालन पूर्व मध्य रेलवे समस्तीपुर केर द्वारा प्रारंभ कैल जायत।
आइ माननीय केंद्रीय रेल मंत्री श्री सुरेश प्रभु जी सँ भेंटतथा महाप्रबंधक पूर्व मध्य रेलवे सँ फोन पर बात करैत उद्घाटन पूर्वहि परिचालन शुरू करबाक अनुरोध केलहुँ। जय मिथिला, जय मैथिली॥


text:
श्रद्धाञ्जलि सन्देश: सिंचाई विभाग नेपाल केर महान इंजीनियर आर के ठाकुर केँ
– कौशल किशोर झा
One of the great pillar and patriarch of irrigation fraternity octogenerian Er. R.K Thakur breathed his last two three days ago. He was instrumental in planning, design and construction of Kamala irrigation system . Thakur saheb as he was popularily known was one of the main architect responsible for development of the modern irrigation infrastructure in Nepal. He was a wonderful engineer and an administrator of very high quality. With his death we have lost our one of the gifted engineer cum guardian. We wish his departed soul an eternal peace and abode at Vaikunth dham.🙏🙏
नेपाल सिंचाई विभाग केर एक महान स्तंभ और पितृतुल्य इंजीनियर आर के ठाकुर जीक यैह दुइ-तीन दिन पहिने स्वर्गवासी होयबाक दुखद समाचार भेटल। ओ कमला सिंचाई प्रणाली केर योजना, डिजाइन और निर्माण मे सहायक छलाह। ‘ठाकुर साहेब’ के रूप मे बेस लोकप्रिय आ सुपरिचित ओ नेपाल मे आधुनिक सिंचाई केर बुनियादी ढांचाक विकास लेल एक जिम्मेदार मुख्य वास्तुकार व्यक्तित्व रहथि। ओ एक अद्भुत इंजीनियर और बहुत उच्च गुणवत्ता केर प्रशासक रहथि। हुनकर मृत्यु केर संग हम सब अपन एक गिफ्टेड इंजीनियर सह अभिभावक सँ बिछुड़ि गेलहुँ अछि। हम हुनकर दिवंगत आत्माक शांति और वैकुंठ धाम मे निवास केर कामना करैत छी।
हालांकि हम स्वर्गीय ठाकुर साहेब सङ प्रत्यक्ष रुप सँ काज नहि कएने छी, कारण हम सब जखन सेवा मे प्रवेश कयलहु तखन ओ सिंचाई विभागक उप महानिर्देशक छलाह। हमरा जे मोटामोटी जानकारी अछि : घर सिरहाक लदनियाक आस्पास छलन्हि। मध्यम किसान परिवार सँ रहितो एक अत्यन्त मेधावी आ लगभग ५० वर्ष पुर्व सिंचाई विभाग मे इंजीनियर केर रुपमे नियुक्त (१९६०-६१ ईस्वी केर आसपास), पहिल बृहत सिंचाई योजना जे नेपाली इंजीनियर द्वारा नेपालक अपनहि श्रोत-साधन द्वारा बनाओल गेल तेकर प्राविधिक नेतृत्व ठाकुर साहेब कयलनि। योजना छल कमला सिंचाई आयोजना जे सिरहा आ धनुषा केर १२५०० – १२५०० हेक्टर ( जम्मा २५००० हेक्टर, ३७५०० बिघा) भूमि मे विगत ३५-३७ वर्ष सँ सिंचाई सेवा उपलब्ध करा रहल अछि।
नारायणी सिंचाई योजनाक आधुनिकीकरण आ कमान्ड एरिया विकास सेहो हिनकहि नेतृत्व मे भेल। तहिना सुन्सरी मोरङ सिंचाई योजनाक योजना प्रमुख भय योजना केँ आधुनिकीकरण आ कमान्ड क्षेत्र विकासक कार्य सेहो यैह शुरू करौलनि। बागमती सिंचाई योजना केर सूत्रपात नेपाल सरकार द्वारा हिनके लोकनिक पहल आ निर्देशन पर आरम्भ भेल। ओ एक कुशल इंजीनियर केर संगे बहुत काबिल प्रशाशक (प्रशासन आ लेखा केर गहिरगर ज्ञान रखनिहार) व्यक्तित्व सेहो छलाह। एक्जीक्युटिव इंजीनियर धरि हिनकर सोझाँ मे अबैत झिझकैत छल। अद्भुत प्रतिभा सँ सम्पन्न व्यक्तित्व – कहि सकैत छी जे मिथिलाक अनमोल धरोहर मे सँ एक रहथि। हम मैथिली भाषाभाषी समुदाय केर एकटा महान शान स्वरूप व्यक्तित्व छलाह श्री ठाकुर। हिनकर समकालीन किछुए इंजीनियर जिनका सभ केँ सत्ता-संचालनकर्ताक ऊपरी तह सँ सम्बन्ध छलैक से सब २-३ गोटे बीसौं वर्ष महानिर्देशक पद छेक देलकनि, मुदा ठाकुर जी हुनकहु सब सँ सदिखन सम्मानित होइत छलाह। हिनकर जेठ सार गुणानन्द ठाकुर सेहो सिंचाई विभागक दिग्गज रहथि, मुदा ओहो महानिर्देशक नहि बनायल जा सकलाह। हिनकर साढू वासुदेव झा सेहो इंजीनियरिंग क्षेत्रक ओतबे पैघ दिग्गज भेलाह जे सड़क विभाग मे योगदान देलनि ओहो हिनकहि समकालीन छलखिन।


text:
मैथिल ब्राह्मण समुदायः विवाह सँ विध भारी
– स्नेहा प्रकाश ठाकुर
अपने सब केँ बहुत आभार हमर बियाह सिरीज केँ पसंद करय लेल । हम कोसीस करब जे जतेक भ सकत जानकारी उप्लब्ध करबी । एहि क्रम में आइ हम बात करब सिद्धांत लेखन केर ।
सिद्धान्त मैथिल ब्राह्मण व आरो अन्य गोटेक जातीय समुदायक विवाह केँ कानूनी रूप सँ मंजूर करबाक सब सँ पहिल और जरूरी प्रक्रिया अछि । एहि में वरक पिता और सम्बंधी सब और कन्याक पिता और सम्बंधी सब सौराठ मे एकत्रित होइत छथि । ओतय हुनकर पंजीकार होइत छथिन जे दुनू पक्ष केर पिता तरफ़ के सात और मातृक तरफ़ के पांच पीढ़ी के गणना कय केँ ई सुनीश्चीत करैत छथिन जे वर व कन्याक परिवार मे पहिने कोनो तरहक सीधा रक्त सम्बन्ध नहि छन्हि । एहि प्रक्रिया केँ ‘अधिकार निर्णय’ कहल जाइछ । जँ कोनो तरहक सीधा रक्त सम्बन्ध ठहरि जाय तऽ प्रस्तुत कथा-वार्ता ओत्तहि टूटि जायत, विवाहक अधिकार ओहि वर व कन्या केँ नहि भेटतनि ।
अधिकार निर्णय केर बाद ओ लड़का और लडकी केर सम्बन्ध केँ अपन पंजी में अंकित कय दुनू तरफ़ के एक टा कागज पर लिखि क होबय जा रहल विवाहक सम्बन्ध केँ वैध होयबाक घोषणा करैत छथि । तहन पंजीकार किछु शुभ मन्त्रक उच्चारण करैत वर आ कन्याक वंशावली पढैत ई प्रमाणित करैत छथि जे दुनू मे कोनो भाई-बहिनक अथवा विवाह हेतु प्रतिबन्धित कोनो आओर सम्बंध नहि ठहरैत अछि । तकरा बाद वैह पंजीकार दुनू मे विवाहक निश्चय भेलाक घोषणा करैत छथिन्ह । ई विध सम्पन्न भेला पर सभ कियो सौंफ, फलाहार आ अन्य भोज्य सामग्री पबैत छथि ।
विशेष बात ई छैक जे अमुक वरक विवाह अमुक कन्या सँ निश्चय हेबाक घोषणा करयवला एहि विधि मे सभ पुरुषगण तs रहैत छथि मुदा वर आ कन्याक दरस नहि होइत छैक । मात्र वर आ कन्याक परिजनक द्वारा कयल गेल घोषणा पूर्णत: बाध्यकारी होइत छैक जेकरा तोड़ि देनाइ गम्भीर सामाजिक अपराध मानल जाइत अछि । तहन वर पक्ष और कन्या पक्ष दुनू तरफ के पिता अपन-अपन घर जाइत छथि तथा विवाहक तैयारी शुरु होइत अछि । कन्या नव वस्त्र पहिरि और अपन माता पिता संग अपन कुल देवी केँ प्रणाम करैत छथि तथा पंजीकार द्वारा लिखिकय देल गेल सिद्धांत केर कागज भगवतीक सोझाँ राखि अपन आगामी दाम्पत्य जीवनक सफलता लेल आशीर्वादक याचना करैत छथि ।
वर पक्ष में सेहो ईहे प्रक्रिया कएल जाइत अछि । गाम घरक औरत जमा होइत छथि और भगवती और भगवान केर गीत गबैत छथि, संगहि कुमार केर गीत सेहो गबैत छथि । वैह दिन सँ विवाहक तैयारी और गीतनादक प्रक्रिया प्रारम्भ भ जाइत अछि ।
मिथिला में विवाह केर पंजीकरण केर प्रथा सदियों सँ चलल आबि रहल अछि जहन कि बाकी जगह बियाहक सर्टिफ़िकेट केर बारे में सोचलो तक नहि गेल छलय । भेल न अपन मिथिला सभ सँ ऐडवांस!!


text:
दरभंगा हवाई अड्डा सं आम आदमी केर उड़ान भरबाक सपना जल्द भ’ सकत पूरा
बिहारक दरभंगा एयरपोर्ट सं आम आदमी केर उड़ान भरबाक सपना जल्द पूरा भ' सकत। एयरपोर्ट अथॉरिटी ऑफ इंडिया ट्वीट करैत एकर संकेत देलक।
बिहार मे आब कोरोनाक जांच कें लेल भेटत सरकारी एंबुलेंस
बिहार मे कोरोनाक जांच कें लेल सरकारी एम्बुलेंस सेवा उपलब्ध कराओल जायत। उच्च जोखिम वला मरीज कें कोरोनाक जांच लेल एम्बुलेंस सेवा उपलब्ध करेबाक निर्णय लेल गेल अछि।
बिहार कें एकमात्र नालंदा ओपन यूनिवर्सिटीक मान्यता खतरा मे
बिहारक राजधानी पटना स्थित नालंदा खुला विश्वविद्यालय (एनओयू) कें जमीन नहि मिलल त' एकर मान्यता खतरा मे पड़ि सकैत अछि। जखन शुरुआत मे सरकार दस एकड़ जमीन एलॉट केने छल, मुदा अखन राज्य सरकार अतिरिक्त जमीन देबय सं इनकार क' देने अछि।
कोरोना संकट धरि परीक्षा पर लगाओल जाय रोक
आल इंडिया स्टूडेंट्स फेडरेशन जिला परिषद कें द्वारा भारती मंडन महाविद्यालय रहिका मे राज्यव्यापी कार्यक्रम कें तहत जिला उपाध्यक्ष कुमार गौरव केर अध्यक्षता मे धरना देल गेल।
भेटल बिहार कें दोसर ‘दशरथ मांझी’, गामक गरीबी दूर करबाक लेल खोदलथि 5 किमी...
बिहारक गया कें इमामगंज आ बांकेबाजार प्रखंडक सीमा पर जंगल मे बसल कोठीलवा गामक लोक केर गरीबी दूर करबाक लेल लौंगी भुइयां पांच किलोमीटर लंबा नहर खोदलथि।
प्रधानमंत्री आत्मनिर्भर प्रतियोगिता मे बेगूसरायक अनुराग कें प्रथम स्थान
देश मे एक बेर फेर बिहारी युवा अपन प्रतिभा कें लोहा मनबोलैथ। बेगूसराय कें अनुराग कुमार प्रधानमंत्री आत्मनिर्भर प्रतियोगिता मे प्रथम स्थान प्राप्त केलनि। अनुराग कें सबसा निक आ उपयोगी मोबाइल एप्लिकेशन बनाबय लेल देश मे प्रथम स्थान भेटलनि।
सुशांत सुसाइड केस : बिहार पुलिस कें मुंबई मे डॉक्टर पोस्टमार्टम रिपोर्ट देबय सं...
बॉलीवुड अभिनेता सुशांत सिंह राजपूत केर मृत्युक मिस्ट्री सुलझाबय मे जुटल पटना पुलिस एसआईटीक तफ्तीशक प्रक्रिया आगू बढ़ल। अहि कड़ी मे पुलिस टीम दिल बेचारा फिल्म निर्देशक मुकेश छाबड़ा सं देर राइत बयान लेलक।
जेडीयू कें कम सीटक बादो की नीतीश बनता अगला सीएम? जानू की कहलक बीजेपी
बिहार विधानसभाक 243 सीट कें लेल मतगणना लगातार जारी अछि। अखन धरी आबि रहल रुझान मे जनता दल यू भाजपा सं बहुत पिछरैत नजैर आबि रहल अछि। मतगणनाक फाइनल नतीजा सेहो एहने रहल त' भाजपा बिहार मे छोट सं बड़का पार्टी कें भूमिका मे आबि जायत।
बिहार चुनाव मे अहि बेर रिजल्ट आबय मे भ’ सकैत अछि देरी, की अछि...
बिहार विधानसभा चुनाव केंलेल भ' रहल मतदान आइ समाप्त भ' जायत। एकरा बाद सभहक नजैर 10 नवंबर पर अछि।
चुनाव सं पहिने नीतीशक दलित कार्ड, एससी-एसटी कें भेटत नौकरी
बिहार कें मुख्यमंत्री नीतीश कुमार विधानसभा चुनाव सं पहिने एकटा बड़का दलित कार्ड खेलनि. ओ अधिकारि कें एहन प्रावधान बनेबाक निर्देश देलनि जे कोनो अनुसूचित जाति-जनजाति केर हत्या होबय सं हुनक परिवार कें कोनो एक सदस्य कें सरकारी नौकरी देल जायत.
अनलॉक-4 मे सरकार केलक बड़का घोषणा, चलत 100 सं बेसी स्पेशल ट्रेन
अनलॉक-4 मे अर्थव्यवस्था कें आओर बेसी खोलल जा रहल अछि। आर्थिक गतिविधि तेज भेने श्रमिक लोकनिक मांग बढ़ल अछि। औद्योगिक शहर सब लेल जावत आवाजाही केर सुविधा नै हेतै, व्यावसायिक गतिविधि सामान्य नै भ' सकैत अछि।
मुख्यमंत्री नीतीश कुमार सं भेट केलथि सुशांतक पिता केके सिंह, जाच सं खुश नहि
फिल्म अभिनेता सुशांत सिंह राजपूतक पिता केके सिंह, हुनक बहिन आ बहनोई बुधदिन मुख्यमंत्री नीतीश कुमार सं भेट करय लेल पहुँचला। मुलाकात कें बाद बाहर निकलला पर हुनक पिता कहलनि जे ई एक औपचारिक मुलाकात छल।
रामविलास पासवान कें निधन पर HAM उठओलनि सवाल, पीएम मोदी सं केलनि न्यायिक जांचक...
बिहार विधानसभा चुनाव 2020 ल' दोसर चरणक चुनाव 3 कें अछि, ओतय तेसर चरण कें लेल चुनाव प्रचार सेहो जोर पकैड़ लेने अछि। एकरा संगहि प्रत्याशि पर निजी हमला सेहो शुरू भ' गेल अछि ।
बिहार कें आईएएस नवीन चौधरी बनला जम्मू कश्मीर कें पहिल स्थायी निवासी, की अछि...
जम्मू-कश्मीर सं अनुच्छेद 370 कें खत्म होबाक बाद ओतय बदलाव देखबाक मिल रहल अछि। ओतय प्रवासि क' डोमिसाइल देबाक प्रक्रिया सेहो शुरू भ' गेल अछि, जाहिमे बिहार कें रहय वला आईएएस ऑफिसर नवीन चौधरी क' जम्मू-कश्मीर कें पहिल डोमिसाइल सर्टिफिकेट द' देल गेल अछि।
विधानसभा चुनाव सं पहिने बिहार मे शिक्षक कें नीतीश सरकार देलक उपहार
पंचायती राज संस्था आ नगर निकाय कें शिक्षक केर नव सेवाशर्त नियमावलीक राज्य कैबिनेटक मंजूरी भेट गेल अछि। एकरा अनुसार साढ़े तीन लाख सं बेसि शिक्षक कें कर्मचारी भविष्य निधि (ईपीएफ) कें लाभ सितंबर, 2020 सं देल जायत।


text:
बिहारक राजधानी पटना सं बड़का खबैर आबि रहल अछि जे सीएम आवास मे सेहो कोरोना दस्तक द’ देने अछि। मुख्यमंत्री नीतीश कुमार कें भतीजी सेहो कोरोना संक्रमित पायल गेल अछि। पटना एम्स मे हुनकर इलाज चैल रहल छनि। अहिसँ पहिने जदयू कें एमएलसी गुलाम गौस आ हुनक पत्नी कोरोना संक्रमित पाओल गेल छल। गुलाम गौस आ हुनक पत्नी कें सैंपल लेल गेल छल, जाकर रिपोर्ट पॉजिटिव आयल अछि।
कही दी जे दू दिन पहिने मुख्यमंत्री नीतीश कुमार जांच मे कोरोना मुक्त पायल गेल छला। मुख्यमंत्री स्वयं आ अपन नजदीक रहय वला पदाधिकारि केर कोरोना संक्रमणक जांच कराओल गेल छल। विधान परिषद कें कार्यकारी सभापति अवधेश नारायण सिंह कोरोना पॉजिटिव मिलला। पिछला एक कार्यक्रम मे मुख्यमंत्री कें संग अवधेश नारायण सिंह सेहो शामिल भेल छला। अहि कारण मुख्यमंत्री अपन जांच करओलनि, जाहिमे रिपोर्ट निगेटिव आयल अछि। स्वास्थ्य विभाग कें आधिकारिक सूत्र रैबदिन क’ एकर पुष्टि केलाक। संगे मुख्यमंत्री आवास मे लेल गेल सभ’ 16 सैम्पल केर जांच रिपोर्ट निगेटिव आयल छल।
विधान परिषद मे आयोजित कार्यक्रम मे विधानसभा अध्यक्ष विजय कुमार चौधरी आ उप मुख्यमंत्री सुशील कुमार मोदी समेत बहुत राजनेता शामिल भेल छला। सूत्र कें अनुसार एकर आधार पर विप सभापति अवधेश नारायण सिंह कें निकट संपर्क मे आबय वला व्यक्ति केर कोरोना जांच कें लेल सैम्पल लेल गेल छल। अखन धरि मिलल रिपोर्ट कें अनुसार जांच मे श्री चौधरी आ मोदी सेहो संक्रमित नै छथि। अहि सभ’ केर जांच रिपोर्ट निगेटिव आयल अछि। डाक्टर केर टीम कुल 80 सैम्पल क’ एकत्र कयल गेल अछि।


text:
नालंदा: नालंदा जिला में मंगल दिन एक नदी में नहाई लेल गेल चाइरटा बच्चाक डूबला सs मृत्यु भs गेल। चारू लहास केँ नदी सs बाहर निकाइल लेल गेल अछि।पुलिसक अनुसार, पेशौर गांवक रहैए बला चारू बच्चा भोर में अपन नजदीकक गोइतवा नदी में नहाई लेल गेल छल।
एही दौरान बच्चा सब ज्यादा पैन में चैल गेल और चारु केँ मृत्यु भ गेल।
रहुईक थाना प्रभारी राकेश कुमार कहलैथ कि स्थानीय गोताखोरक मदद सs सब बच्चाक लहास भेट गेल,और पोस्टमार्टमक लेल बिहारशरीफ सदर अस्पताल भेज देल गेल अछि। ओ कहलैथ कि मरैए बलाक पहचान पेशौर गांवक धनंजय कुमारक बेटा रोबिन कुमार, धमेर्ंद्र कुमारक बेटा ऋतिक कुमार, मृत्युंजय कुमारक बेटा बंटू आओर अनंतपुर गांवक भुवनेश्वर कुमारक बेटा विकास कुमारक रूप में कैल गेल अछि। हिनक सबहक उम्र 10 सेँ 14 बरखक बीच बताओल जा रहल अछि।एही भीषण घटनाक बाद सs पूरा गांव में शोक मे डुइब गेल अछि।ग्रामीण सबहक कहब अछि कि विकास अपन नानी केँ घर ऐल छल आओर अपन दोस्तक संग नदी में नहाई लेल गेल छल।तखने ई दर्दनाक हादसा भs गेल।पुलिस पूरा मामलाक जांच कs रहल अछि।
#मौत #नदी #नालंदा #मैथिली समाचार


text:
हेल्प मधेशी तथा साँझक चौपाड़िद्वारा दोहामे सम्पन्न भेल – विद्यापति स्मृति पर्व, परदेशी आखर लोकार्पण एवं रूपा-धीरू विशेष सम्मान समारोह
११/०१/२०२० दोहा न्युज, विन्देश्वर ठाकुर।
हेल्प मधेशी दोहा-कतार तथा साँझक चौपाड़ि दोहा कतार केर संयुक्त आयोजनामे दिनांक १०/०१/२०२० (बीतल शुक्र दिन) सनैया- ग्राण्डमल्लके ‘लालीगुराँस’ रेष्टुरेन्टमे विद्यापति स्मृति पर्व, परदेशी आखर नव अंकके लोकार्पण तथा आदरणीय साहित्यकार धीरेन्द्र प्रेमर्षि आ हुनक अर्धाङ्गिनी रूपा झा जीक विशेष सम्मान समारोह सफलतापूर्वक सम्पन्न भेल अछि। कतारी समय रातिक ८ बजे सँ शुरु भेल एहि कार्यक्रममे हेल्प मधेसी दोहा-कतारक वर्तमान अध्यक्ष श्री रामकल्याण महतो जी द्वारा सभापतिक आसन ग्रहण कएल गेल छल। तहिना प्रमुख/विशिष्ठ अथितिमे साहित्यकार धीरेन्द्र प्रेमर्षि आ श्रीमती रुपा झा जी छलनि। तहिना अतिथिक रुपमे हेल्प मधेशीक संस्थापक सदस्य गोबिन्द झा आ एहि संस्थाक वर्तमान सल्लाहकार ओ निवर्तमान अध्यक्ष पवन ठाकुर जी छलथि। एकर अतिरिक्त विभिन्न संघ-संथा सँ जुड़ल हेल्प मधेशीक सेवक सबहक सेहो घनगर उपस्थिती छल।
कार्यक्रमके पहिल चरणमे सभापति, विशेष अतिथि आ अतिथिलोकनिद्वारा मैथिलीक महाकवि बाबा विद्यापतिक प्रतिमा ऊपर माल्यार्पण क’ दीप प्रज्वलन कएल गेल छल। तकर उपरान्त मधेशक ज्ञात/अज्ञात समुच्चा सहिदसबप्रति एक मिनेट मौन धारण कएल गेल छल। कार्यक्रमके दोसर चरणमे हेल्प मधेशी दिस सँ शिवकुमार महतो, राम कल्याण महतो, गोबिन्द झा आ पवन ठाकुर जी द्वारा अतिथि द्वयके दोसल्ला ओढा’क’ सम्मानित कएल गेल छल। तहिना साँझक चौपाड़ि दिस सँ कवि वीरेन्द्र कुमार सिंह ‘कुसबाहा’, असरफ राइन, राम अधीन ‘सम्भव’, आ दिनेश कुमार जी द्वारा सेहो हिनका दुनूगोटेके दोसल्ला ओढा’ सम्मानित कएल गेल छल। एकर अतिरिक्त धनुषा सेवा समाज दोहा-कतार सँ देबेन्द्र ठाकुर आ प्रवासी मिथिला समाज कल्याण दोहा-कतार सँ कवि-समाजसेवी रवीन्द्र उदासी ‘माली’जी द्वारा सेहो दोसल्ला ओढा’ सम्मानित कएल गेल। तहिना हेल्प मधेशीक सेवक, इन्जिनियरिङ एशोसिएसन लगायतके अन्य संस्थासँ आबद्ध एक कुशल नेतृत्वकर्ता व समाजसेवी इन्जिनियर वीरेन्द्र कुमार साह जी द्वारा सेहो अतिथि द्वयके दोसल्ला ओढा’ सम्मानित कएल गेल।
एहि सम्मानके बाद कार्यक्रममे स्वागत मन्तव्य रखलनि संस्थाक संस्थापक सदस्य पवन ठाकुर जी। तहिना हेल्प मधेशीक बारे अपन परिचयसहितके जानकारीमूलक वक्तव्य देलनि संस्थाक वरिष्ठ उपाध्यक्ष सेवक श्री विशेश्वर प्रसाद यादव जी। कार्यक्रमके तेसर चरणमे कतार सँ बहराइबला मैथिली पत्रिका – ‘परदेशी आखर’ के लोकार्पण कएल गेल। अतिथि लोकनि पत्रिकाक रूप, रंग एवं स्तर देखि प्रसन्नता भेलनि। समुच्चा मैथिली क्षेत्रक पत्र-पत्रिका हिसाबे भलही छोट, पातर वा किछु काँच रहए मुदा परदेशी सबहक मेहेनेत आ पसीना बले बनल ई आखर कौल्हका मैथिलीक इतिहासमे चर्चाक विषय बनत से विशिष्ट अतिथि द्वय केर कहब छलनि। कार्यक्रमके चारिम चरणमे कविगोष्ठीक आयोजन कएल गेल छल। एहि सत्रमे कवि वीरेन्द्र कुमार सिंह ‘कुसबाहा, धनेश्वर ठाकुर तथा विन्देश्वर ठाकुर जी द्वारा कविता वाचन कएल गेल छल त युवा गजलकार असरफ राइन एवं राम अधीन ‘सम्भव’ जी द्वारा एक सँ बढिक’ एक दमदार गजलके वाचन कएल गेल। तहिना कवि चन्द्रमोहन पंडित आ दिनेश कुमार जी द्वारा मैथिली मुक्तक(कता) प्रस्तुत कएल गेल त गायक रवीन्द्र उदासी ‘माली’ द्वारा अपन प्रेयसीक इयादमे भावविभोर कर’बला गीत सुनाएल गेल छल।
कार्यक्रमके पाँचम चरणमे अतिथि गोबिन्द झाजी द्वारा संस्थाक सराहना करैत प्रेमर्षि जी आ रूपा जीक मैथिली गतिविधीमे सकृयता व समर्पणके खूब जमिक’ प्रशंसा केलनि। तकरबाद हमर सबहक आकर्षणके केन्द्रबिन्दु बनल द्वय अतिथि अपन-अपन बात कहब प्रारम्भ केलनि। सब सँ पहिने श्रीमती रूपा झा जी सात समुन्द्र पार रहियौक’ एहि मरूभूमिके मिनी मिथिला बना’ देबाक लेल सबगोटेके बधाई देलनि।तकराबाद प्रेमर्षि जीक लिखल आ रूपा जीक स्वर देल -“प्रीतम हम्मर कमौआ यौ, कते कमेबै ढौआ यौ” गीत गाबिक’ उपस्थित सबगोटेके भावबिभोर क’ देलनि। जिनगीक आओर बहुतो आयाम सबहक बात करैत आब अपनहि देश-कोसमे जा’ क सृजनात्मक व रोजगारीक गतिविधि करबाक लेल प्रोत्साहित केलनि। हिनक बाद मंचपर अएलनि हमर सबहक प्रेरक, समर्थक व मैथिलीक एक कर्मठ योद्धा साहित्यकार धीरेन्द्र प्रेमर्षि जी स्वयं। अपन अमेरिका भ्रमण समाप्तिक उपरान्त नेपाल घुरती बेर कतारमे ट्रान्जिट भेल आ एहि अवसरके लाभ उठेबाक हेतु सँ आयोजना कएल ई कार्यक्रम तथा आयोजना केनिहार संस्था ओ सम्पूर्णलोकनिमे धन्यवाद ज्ञापन केलनि। परदेशमे रहिक’ अपन व्यस्त समयके बावजूद अहाँसबद्वारा कएल जा रहल ई गतिविधिसब महत्वपूर्ण अछि संगे एकरा भावी इतिहास अवस्से इयाद राखत से हुनक कहब छलनि। मैथिली सबदिन सँ अपन देशके साथ-साथ प्रवासमे सेहो खूब नीक जकाँ पोसाइत रहलैए से प्रसंगमे कोटियबैत आगु सेहो हमरासबके एहि लेल सचेत आ संवेदनशील रहबाक चाही से जिज्ञासा रखलनि। हिनका द्वारा ‘रवीन्द्रनाथ ठाकुर’ जीक लिखल मर्मस्पर्शी गीत -“चिट्ठीके तार बुझू, बुढिया बेमार बुझू” गाओल गेल। तहिना ‘साहिल अनवर’ के रचल मिथिला-मैथिलीप्रति समर्पित गीत – “एतबे दुवा मंगैछी अल्लाह एकरा कबुल कइए लिह’, जनम-जनमधरि हमरा मौला मिथिलेमे तू जनम दिह’ हिनक दुनूगोटेक जुगलबन्दीमे गाओल गेल। गीत सुनिते सबगोटेक मोन गदगद भऽ उठल। कार्यक्रमके अन्तिम चरणमे हिनका दुनूगोटेके मिथिला-मैथिलीप्रतिक लगनशीलता, कर्तव्यनिष्ठा एवं तत्परताके कदर करैत हेल्प मधेशी संस्थाद्वारा सम्मान-पत्र वितरण कएल गेल। सम्मान-पत्र वितरण लेल हिनका दुनूगोटेके क्रमश: संस्थाक सेवक विशेष आदरणीय सतीश कुमार यादव जी तथा श्री प्रदीप ठाकुर जीद्वारा प्रदान कएल गेल।
कार्यक्रमके सफलतापूर्वक संचालन केलनि कवि विन्देश्वर ठाकुर जी। अन्तमे सभाक सभापति जीद्वारा कार्यक्रमके विधिवत समापन कएल गेल।


text:
निराजन झा, काठमांडु। मैथिली जिन्दाबाद, मार्च २९, २०१५.
मैथिल ब्राह्मण सभा – काठमांडु केर केन्द्रीय सदस्य बिघ्नेश झा केर भूकंप मे मृत्यु होयबाक दुखद खबड़ भेटल अछि। विघ्नेश झा अत्यन्त मिलनसार आ मैथिली-मिथिलाक संग-संग मैथिल ब्राह्मणक संस्कार आ सम्मान लेल सदिखन सक्रिय रूप सँ कार्यरत रहला। विदित हो जे संपूर्ण नेपाल मे अलग-अलग ठाम पर जाय सैकड़ों बरुआ केँ सामूहिक जनेउ संस्कार दियेबाक कार्य हिनका सबहक संस्था द्वारा कैल जाइत अछि। शोक-संतप्त परिवार लेल धैर्य धारण करबाक सामर्थ्यक संग पुण्यात्मा केर शान्ति लेल प्रार्थना कैल गेल अछि।
दिवंगत विघ्नेश ३२ वर्ष केर छलाह। अपन माता-पिताक संग पत्नी तथा दुइ पुत्री आ दुइ भाइक संग काठमांडु मे रहैत छलाह। भोटेबहाल, पिपल बोट मे देबाल खसबाक कारणे हिनक मृत्यु होयबाक समाचार अछि।


text: प्रत्येक मनुष्य लेल निम्न तीन बात विचारपूर्वक करबाक चाही। १. शरीरक तप: देवद्विजगुरुप्राज्ञपूजनं शौचमार्जवम्। ब्रह्मचर्यमहिंसा च शारीरं तप उच्यते॥ देवता, द्विज (ब्राह्मण व जीवन मे संस्कार प्रदान केला उपरान्त दोसर बेर जन्म भेनाय माननिहार), गुरु, प्राज्ञ (विद्वान्, ज्ञानी, गुणी) केर पूजन; शौच (शारीरिक मलादि सँ निवृत्ति, स्नान आ सफाइ आदि) आ मार्जव (शारीरिक सरलता, साधारण पहिरन आदि); ब्रह्मचर्य आ अहिंसा; ई सब शरीरक तप मानल गेल अछि। २. वाणीक तप: अनुद्वेगकरं वाक्यं सत्यं प्रियहितं च यत्। स्वाध्यायाभ्यसनं चैव वाङ्गमयं तप उच्यते॥ बोली (वचन, शब्द, आवाज, आदि) जे केकरो कष्ट नहि पहुँचाबय, जे सत्य बात हो आ जे प्रिय (आनन्ददायक) आ हितकारी हो; स्वाध्याय (निरंतर शास्त्रीय उपदेशादिक अध्ययन); ई सब बात वाणीक तप मानल जाइछ। ३. मनक तप: मन:प्रसाद: सौम्यत्वं मौनमात्मविनिग्रह:। भावसंशुद्धिरित्येतत्तपो मानसमुच्यते॥ मनक सौम्यता, भद्रता, मौनता, स्वयं-नियंत्रण, हृदयक विशुद्धता – ई सबटा मानस केर तप मानल जाइछ। Worship of the gods (Devas), the twice-born, teachers and the wise; cleanliness, simplicity, continence and non-injury – these are said to be austerity of the body. Words that cause no offence, and which are truthful, pleasant and beneficial, and also regular recitation of scriptures – these are said to be austerity of speech. Serenity of mind, gentleness, silence, self-control and purity of heart – these are said to be mental austerity.


text:
बधाई मैथिली जिन्दाबाद कार्यसमूह व समस्त शुभेच्छुगण!
आइ, हमरा लोकनि १० हजार आगन्तुक पाठकक संख्या केँ टपि गेलहुँ – ई मात्र हमरा लोकनिक द्वारा देल जा रहल गुणस्तरीय मैथिली जाहि सँ एहि मीठ भाषाक पठन-संस्कृतिमे वृद्धि हो ताहिक चलते संभव भेल अछि।
जखन कि, लोक केँ मुफ्त मे पढबाक खराब आदति पड़ि गेल छैक, जाहि कारण सँ एक्कहु टा मैथिली मिडिया दीर्घकाल धरि जीवन्त नहि रहि पबैत छैक, मुदा मैथिली जिन्दाबादक स्थापना एहि परिदृश्य केँ बदलबाक लेल भेलैक अछि। आइ मात्र एक मास आ छ: दिन बीतल अछि – कहू ३६ दिन आ ताहि अनुसारे करीब ३०० पाठक एकरा प्रतिदिन पढैत छथि।
हम सब पत्रकारिताक विज्ञ नहि छी, मुदा व्यवस्थापन पक्षक विज्ञ रहैत सकारात्मक दृश्य बनेबाक महारत हासिल अछि। एहि वेबसाइटक नाम सोद्देश्य ‘मैथिली जिन्दाबाद’ राखल गेलैक अछि – बस एहि लेल जे क्रान्तिकारी नाराक बोध जेकर मैथिली केँ आइ बड पैघ जरुरत छैक ताहि लेल। अहाँ विश्वास कए सकब, एहि भाषाक विरुद्ध कैल जा रहल राजनीति केर स्तर केर? आम जनमानस एहि भाषा मे बाजब पसिन करैत अछि, मुदा नेतागण एकरा किछु उच्च जातिक लोक लेल आरक्षित करैत अछि। आर, एहि तरहें ओ सब स्वयं राज्यक कोनो सहायता, प्रायोजन वा अनुदान पेबा सँ असमर्थ रहि जाइछ, नहिये मिडिया लेल, नहिये छापा कागज तक मैथिली पत्रिका केँ उपलब्ध कराओल जाइछ, नहिये कोनो प्रकारक राज्यक योगदान सँ एहि तरहक छापाखाना आदि केँ मैथिली मे पत्रिका प्रकाशन हेतु सहयोग देल जाइछ जाहि सँ सस्ता-सुभिस्ता दाम पर मैथिलीक पत्रिका उपलब्ध कैल जा सकय आ जाहि सँ भाषाक रक्षा भऽ सकय – बिहार मे स्थानीय भाषा मे पत्रकारिताक विकास भऽ सकय… राज्य मिथिलाक किछुओ विकास नहि होमय देत जाबत एहि तरहक ओछ बुद्धिक राजनेता केँ नहि नकारि देल जायत। दोसर बाट समृद्धि लेल निस्सन्देह वैह अछि जे हमरा लोकनिक महान पुरखा अनुसरण केलनि। हमरा लोकनि कथमपि कोनो राजकीय प्रायोजन पर निर्भर नहि भेलहुँ, हमरा लोकनि अप्पन स्वयंकेर सृजन केलहुँ। हमहीं सब दुनिया केँ सृजन करबाक महान दर्शन देलियैक आर आइ भारत ताहि कारण सँ विश्वगुरु कहबैत अछि, अदौकाल सँ मिथिला स्वयं सृजन मे लागल अछि।
मित्रगण, हम, एकटा व्यवस्थापक आ एहिठामक संपादकोक रूप मे, गर्व करैत मैथिलीक प्रवर्धन किछु एहि तरहें करबाक लेल गछैत छी जे अहाँ सब सेहो हमर चुनौती केँ याद करब – बस देखैत चलू। हम सब कहियो भीखमंग नहि रही, नहिये आइ से छी जे केकरहु सँ किछु माँगी। हमरा लोकनिक सृजनशीलता संसारकेँ शीघ्रे हमरा सबहक पहिचानक संग सामर्थ्य केँ मानबाक लेल बाध्य करत। आगू चाकर रूप मे हम सब कहियो नहि जानल जायब, बस मैथिली केँ जिन्दाबाद होएबाक आशीर्वाद टा ग्रहण करय दियौक!! अपन भाषा व समाचार केँ अहिना पढैत रहू। दिन मे एक बेर वेबसाइट पर जरुर आयल करू, ठीक जेना समाचारपत्र पढैत छी। जल्दिये सांगठनिक क्षेत्रसँ विज्ञापन सेहो एतय आओत जे हमरा सबहक भाषा व भूमि लेल कैल जा रहल आन्दोलन केँ दान देत। हमरा लोकनि केवल बहरिये द्वारा नहि हासिया पर राखल गेल छी, अपनहु बहुत सामर्थ्यवान मुदा यथार्थत: दरिद्र मानसिकताक लोक अहाँक अपन भूमि, भाषा, संस्कृति आ समग्र मे पहिचानक वास्ते कैल जा रहल कार्य सँ ईर्ष्या करैत छथि, कहियो मदैद हेतु हाथ शायदे बढबैत छथि जाहि सँ गंभीर मुद्दा जे मैथिलीभाषी लोक केँ विशिष्ट पहिचानक संवैधानिक सम्मान हो, विशेषत: जखन हमरा लोकनि संघीय लोकतांत्रिक गणराज्य बासिन्दा छी। हम सब बुझैत छियैक जे चाकरपंथी (गुलामी) हुनका लोकनिक मस्तिष्क मे बैस गेल छन्हि, अपन भूमिक विकासक बदला अनके सेवा करैत ओ बेहतरीक अनुभूति करैत छथि, ओ सब विदेहक नाम सँ जानल जायवला पुरखाक सिखाओल मार्गक उन्टा दिशा मे जायकेँ खूब आश्वस्त छथि आ तैँ भौतिकवादी बनि गेल छथि, मुदा विश्वास राखू, दृश्य जल्दिये बदलत।
आजुक दृष्टिकोणक अभिव्यक्ति अंग्रेजी मे केलहुँ कियैक तऽ ओहि बेवकूफ सबकेँ ई पढय लेल जे हम सब कतए धरि पहुँचि सकलहुँ अछि, आ कतए जायब, से भेटतनि।
शुभे हो शुभे,
प्रवीण नारायण चौधरी
मात्र आ मात्र प्रभुजीक शरणस्थली मे, जेकरा हमर प्रिय उक्ति सँ बेर-बेर संबोधित करैत छी:
हरि: हर:!!
🙂
मूल आलेख अंग्रेजी मे:
Congratulations Maithili Jindabaad Team and Well-Wishers!!
Today, we have crossed 10,000 visitors – it is all due to quality of Maithili we cater for increasing the readability in this sweet language.
Although, the people have more been addicted to read things without cost and that is the reason non of the Maithili media could survive for a long time, but creation of Maithili Jindabaad has been done to change the scenario. It is just one month and 6 days – say, 36 days and thus the average visitors we attain is nearly 300.
We are no way the experts of journalism, but we have expertise in management and creations of positive scenarios. The name of the website has been purposely put Maithili Jindabaad – just because the terminology of revolutionary slogan is desperately required for Maithili. Can you believe, the level of politics against this language? The commoners love to speak this language, but the leaders make it reserved for upper classes people. And that way they themselves fail to attain the state supports, sponsorships and contributions – neither the media, nor the newsprint papers for Maithili newspapers, nor any state aid to run those presses to print the newspapers in Maithili at cheaper rates and let language survive – let journalism flourish in local languages in Bihar… state would never let anything of Mithila develop well unless such mean-minded politicians are not driven out. Second way to prosper is the same courses of actions which our great ancestors followed. We never relied on state sponsorship, we created ourselves. We gave to the entire world the great philosophy of creating things and today India is Vishwa Guru only because of Mithila which has been creating throughout the prehistoric ages.
Friends, I, as a manager and also as an editor there, boast to make Maithili prosper in such a way that you guys would recall my challenge – just keep on seeing. We were never the beggars, nor we are today ready to beg for anything. Our creativity would compel the world to recognize us and our capabilities soon. We will never be known as Chaakars further, let Maithili attain the bliss to become Jindabaad!! Keep reading your own language and news like this. Keep on visiting the website once in a daytime, same as you read the newspaper. Soon we will have corporate sectors advertisements here which will donate to the ongoing movement for our language and land. We have not only been marginalized by outsiders, but many of our own generous people are so poor really that they can be jealous of your working for own land, language, culture and overall an identity, but hardly they extend their hands to cooperate for the grave cause that gives every Maithili speaking people a specific identity to be recognized specially by the constitution – especially when you are in a federal democratic republic nation. We understand that the chaakarpanthee (slaveries) have settled in their minds, they feel better serving others, rather than developing their own lands… they are very much relaxed by going beyond the teachings of our forefathers known as Videhas, they have become opposite so the materialistics, but believe me, scene will soon change.
I today express my vision only in English because let those assholes read what we are up to and where we would lead to.
Regards,
With only and only support of His refuge, duly endorsed with my favorite quotation:
Harih Harah!!


text:
मधुबनी। साहित्य अकादमी आ ‘साहित्यिकीÓ क संयुक्त तत्वावधान मे सरिसवपाही मे आयोजित तंत्रनाथ झा आ सुभद्र झा जन्म शतवार्षिकी क दू दिवसीय समारोह क उद्घाटन पं. गोविन्द झा दीप प्रज्जवलित करि केलाह। पंडित चन्द्रनाथ मिश्र अमर क अध्यक्षता आ साहित्य अकादमी क उप सचिव विजेन्द्र त्रिपाठी आ संयोजक विद्यानाथ झा विदित क निर्देशन मे भेल संगोष्ठी मे विशिष्ट अतिथि विधायक विनोद नारायण झा कहला जे भाषा आ संस्कृति स समाज समृद्ध होइत अछि। मैथिली भाषा कए साहित्यकार क परिधि स हटा कए आमजन मे स्थापित करबाक जरूरत अछि। चन्द्रनाथ मिश्र अमर कहला जे प्राथमिक विद्यालय मे मैथिली क पढ़ाई हेबाक चाही। लखनऊ स आयल डॉ उमा रमण झा दूनू विभूति कए मनीषि बतेलथि।
साहित्य अकादमी क उप सचिव सह समकालीन भारतीय साहित्य पत्रिका क संपादक ब्रजेन्द्र त्रिपाठी कहला जे मैथिली भाषा क मधुरता आ वैषायिक सारगर्भिता एकर महत्ता कए राष्ट्रीय स्तर पर पहुंचेलक अछि। मैथिली साहित्यकार तंत्रनाथ झा आ सुभद्र झा एकरा समृद्ध आ सुदृढ़ भाषा बनेलथि। साहित्य अकादमी क संयोजक विद्यानाथ झा विदित मैथिली भाषी क राष्ट्रीय स्तर पर 1.74 करोड़ आबादी सूचीबद्ध हेबाक सूचना देलथि संगहि ओ आगामी जनगणना मे अपन मातृभाषा मैथिली लिखेबाक अनुरोध केलथि।
एहि अवसर पर कुल सातटा पुस्तकक लोकार्पण सेहो भेल। विद्यापति क पुरुष परीक्षा क नाट्य रुपानंतर डॉ योगानंद सुधीर क पुस्तक क संग बुचरू पासवान क काव्य संकलन नवल विहान भउ रहलै, महेन्द्र नारायण राम क भाऊ भगैत गहबर ग्रामीण गीत संग्रह, विद्यानाथ झा विदित क कर्पूरिया, मैथिली उपन्यास मैथिली मे ब्रेल लिपि क किताब आ बुद्धिधारी रमाकर पर फूलचन्द्र झा आ सुधाकर झा शास्त्री पर देवेन्द्र झा क पुस्तक शामिल अछि।


text:
समापन के अंतिम दिन कोशी पर परिचर्चा कैल गेल
दिनेश मिश्र, महेंद्र यादव, ब्रह्मदेव चौधरी, रामदेव शर्मा, रंजीत कुमार छलाह वक्ता पुष्य मित्र छलाह सत्र संचालक
राज्यसभा सांसद मनोज झा, सिंहवाहिनी पंचायत की मुखिया रितू जायसावल, आईटी उद्यमी साकार यादव, एमवीआईटी क फाउंडर अमित कुमार दास भेलाह समापन सत्र मे शामिल
लोकसभा आओर विधान सभा मे चयनित प्रतिभागी क कैल गेल सम्मानित
सहरसा । नदी कहियो अभिशाप नहि होएत अछि, एकरा हम सभ अभिशापित करैत छी । जाहि दिन नदी अपन व्यथा आम जनता कए कहय लागथीह ओहि दिन बड़का-बड़का महापुरूष जेकर फोटो संसद मे लागल अछि जमीन पर खसि जाएत । उक्त गप राजद क प्रवक्ता आ राज्यसभा सांसद श्री मनोज झाजी समपान समारोह क संबोधित करैत कहि रहल छलाह । अपन वक्तव्य मे ओ एकटा जादुगर क मायाजाल क जिक्र करैत जनता पर तंज कसैत बजलाह जे हम सभ पॉंच साल लेल एकटा जादुगर चुनैत छी जे पाँच साल अपन जादू सबकए देखबैत अछि अहाँ सब थोपड़ी बजबैत छी आ पसिन नहि एला पर पॉंच साल बाद जादूगर (नेता) बदलि लैत छी । जरूरत अछि एहि जादूगर क ताबीज गंडा आ भभूत स बचबाक । श्री झा कहलथि जे हम यैह शहर क छी ताहि लेल हमरा एतय बाजय मे सबसे बेसी डर होएत अछि । एहि क्षेत्रक समस्या कहियो बुढ़ नहि होएत अछि नहिए मरैत अछि ई सदिखन जवाने बनल रहल अछि, ओवरब्रीज सेहो सेहो सुनैत सुनैत हम पचास साल कए भए गेल छी । ओ कहलाह जे कोशी मे कहियो संवाद क कमी नहि छल जरूरत छल एकटा प्लेटफॉर्म देबाक जाहि स संवाद, संवाद रहय विवाद नहि बनय । ऑंगा श्री झा कहलथि जे कोनो नेता, मुखिया, सरपंच वा जनप्रतिनिधि कए एतेक महान नहि बना दिओक जे ओकर जनता स संवादे खत्म भए जाए । संवाद खत्म हेबाक मतलब छै ओहि क्षेत्रक विकास खत्म । अंत मे श्री झा बजलाह जे हम संसद मे बाजय टा लेल गेल छी आ खूब बाजब आ अपन प्रदेशक सुनायब । अगला बेर जब हम कोशी शिखर सम्मेलन मे मिली त किछु ठोस मुद्दा होए आ किछु काज होए । हम वादा करैत छी जे कोशी क मुद्दा कए सदन मे पुरजोर तरीका स उठाएब ।
एहि स पहिने मंच सए सीतामढ़ी क सिंहवाहीनी पंचायत क मुखिया श्रीमती रितू जायसवाल कहलीह जे गाँधी क ग्रामोद्योग क सपना क साकार करबाक लेल गाम दिस घुरय पड़त । ओतूहका बनि कए रहय पड़त । अपन मुखिया बनबाक किस्सा आ ग्रामोदय क किस्सा स ओ दर्शक कए जनतब करेलखिन । ओ कहलीह जे जड़ि से अलग होएब ते मेटा जाएब । आय महिला आरक्षण त भेटि गेल मुदा आइयो काज पतिये करैत अछि लोग मुखिया पति, सरपंच पति क नाम स जनाबैत अछि । जों बराबरी देने छी त फेर घर मे सेहो दिअ । एकर बाद सत्र क संबोधित करैत आईटी उद्यमी साकार यादव कहलथि जे कोशी क जनता बहिर नहि अछि, बौक नहि अछि, ज्ञान-संवेदना स भरल अछि तखन ओवरब्रीज आदि मुद्दा पर चुप किएक अछि । युवा क सीख दैत ओ कहलथि जे विकासक पैमाना बुझबाक होए त स्कूल में खडि़या (चॉक) क हिसाब पूछू, मिड डे मील आ साईकिल बिसैर जाउ, तखने पता चलत जे स्कूल मे कतेक पढ़ाई भेल । ओ कहलथि जे हम अहेंक गाम घर बेटा छी आ हम जनैत छी जे कोशी क लोगक दिमाग सबसे बेसी तेज होएत अछि आय यैह कोशीक लोगक बदौलत हम एहि मुकाम पर पहुँचल छी । ओ कहलाह जे कोशी से गरीबी दूर करबाक अछि ते रोजगार तकियो नहि कोना चारिटा लोग कए रोजगार देब एहि पर सोचियो । अपन संबोधन कए ओ फिर हंसते देखो कविता क संग खत्म केलाह । तकर बाद एमवीआईटी क संस्थापक अमित कुमार दास अपन 250 रूपया से 250 करोड़ धरि क सफर पर प्रकाश देलक । ओ कहलाह जे हम सभकए समाज से जे भेटल अछि ओकरा समाज कए लौटानाय सेहो हमर सबहक फर्ज बनैत अछि । जों अहाँक अंदर जोश आ जुनून अछि त अहाँ आसमान छुबि सकैत छी । हम एहन बच्चा छी जे आय धरि इंजीनीयरिंग नहि कए सकलहूँ मुदा आय हम इंजीनीयर तैयार करैत छी । हम बच्चा मे लैपटॉप नहि खरीद सकलहूँ मुदा आय हम कम्युटर तैयार करैत छी । एहि लेल जरूरी अछि जे सपना देखू आ ओकरा पाँछा पागल भए जाउ । शुरू मे बाधा आओत मुदा सपना साकार भए जाएत ।
कार्यक्रम क अंत मे किछु विशिष्ट व्यक्ति कए कोशी शिखर सम्मेलन क प्रतीक चिन्ह दए कए सम्मानित करल गेल । जाहि मे अभिनंदन यादव उर्फ कारी झा, सिंकू आंनद, अभिषेक कुमार दास, बरूण प्रसाद सिंह, ब्रजेश कुमार सिंह, आ निर्मल यदुवंशी आदि शामील छलाह । तदनूपरांत कोशी शिखर सम्मेलन क दू प्रमुख सत्र लोकसभा आ राज्यसभा मे चयनित प्रतिभागी कए सम्मानित करल गेल जाहि मे हुनका ट्रॉफी आ प्रस्सति पत्र द कए सम्मानित करल गेल । सत्र क संचालन सोमू आनंद कए रहल छलाह । ओ आगत अतिथि, प्रतिभागी आ सम्मेलन कए सफल बनेनिहार सभगोटे क प्रति आभार जतेलखिन ।


text:
मधुबनी । विहार से एकमात्र खिलाड़ी कुन्दन द . अफ्रीका क डरबन मे आयोजित ताइक्वांडो विश्व चैंपियनशिप मे भाग लेता।कुंदन क जीवन कठिनाई आर्थिक कठिनाई मे बीतल अछि। गया क वंग्लास्थान मुहल्ला वासी कुंदन क पिताजी काटन मिल मे कार्यरत छलाह।हुनक नौकरी छुटला क बाद कुंदन साइकिल स्टैंड मे काज करैत अपन प्रैक्टिस करैत रहला. परन्तु ओ अपन हिम्मत नहि हारलैथ।हुनका जूडो कराटे क प्रति बचपने से लगाव छलैन्ह।
बहुत कठिनाई से कुंदन के वर्ष २०१३ मे राज्य स्तरीय प्रतियोगिता में शामिल होयबाक अवसर प्राप्त भेलैन परंतु ओ एहि सँ बाहर भ गेला।ई हारि हुनक हौसला आरो बढ़ा देलक फेर 2017 मे मलेशिया में इंटरनेशनल निलो कराटे चैंपियनशिप मे शामिल भ के कांस्य पदक जीतलाह। ओही वर्ष नेपाल मे मिक्स मार्शल आर्ट क विश्व चैंपियन टायशन ब्रायशन के हाथें पदक जीतलाह।
विश्व चैंपियन बनबा लेल कठोर मेहनत करै बाला कुंदन कहलनि जे ओ नित्य ६ घंटा अभ्यास क रहल छथि। ओ विश्वास व्यक्त कयल जे देश क लेल ओ अवश्य पदक जीतता हुनक अगिला लक्ष्य २०२० मे आयोजित ओलिम्पिक क्वालिफाई केनाई छैन्ह । ओ कहलनि जे एक मिनट मे १२५ पुशअप क दावा अछि, पछिला विश्व रेकर्ड भारत क नामे एक मिनट मे ९० दर्ज अछि। ओ विश्व रेकर्ड बनाय गिनीज बूक मे नाम दर्ज कराब चाहैत छथि। ओ अपन रेकर्ड अपनहि तोड़बाक इच्छा रखैत छथि।
कुंदन अपन अनुभव कहलैन जे ओ जतय कतौ खेलाय लेल जाईत छथि, विहार क नाम सुनिते सब आश्चर्य व्यक्त करैत छथि। विहार क खिलाड़ी संग भेद भाव कयल जाइत छैन्ह। विहार सरकार द्वारा खिलाड़ी सबहक कोनो मदति नहि करबा क शिकायत ओ कयलन्हि। साउथ अफ्रीका जेबाक छैन्ह ,टिकट त भ गेलैन परन्तु पाई क व्यवस्था करबाक छैन्ह।


text:
अभिनव कुमार
दरभंगा । 1934 मे ध्वस्त भेल दरभंगा सहरसा रेलखंड अगिला साल चालू भ जायत। संगहि दरभंगा मे रेल बाईपास सेहो बनत। एहि नव बाइपास भेला पर असम स दिल्ली जेबा लेल ट्रेन कए दरभंगा मे लोको रिर्वसल क मजबूरी नहि रहत।
रेल मंत्रालय से भेटल जानकारी क अनुसार सब किछु ठीक रहल त अगिला साल कोसी महासेतु स ट्रेन गुजरत आ दू भाग मे विभाजित मिथिला एक बेर फेर रेल पटरी स जुडि जायत। एहि लेल आवश्यक 75 करोड़ टकाक आवंटन एहि बजट मे क देल देल गेल अछि। दोसर दिस सकरी-फारबिसगंज रेलखंड मद मे बाकी 200करोड़ सेहो उपलब्ध करा देल गेल अछि। उम्मीद कैल जा रहल अछि जे अक्टूबर स दरभंगा-निर्मली क बीच ट्रेन चलत।
दिल्ली स असम क दूरी 250 किलोमीटर कम करबा लेल अररिया गलगलिया नव रेल लाइन लेल सेहो 500करोड़ उपलब्ध करा देल गेल अछि।
एकरा संगहि ककरघटी स्टेशन स सीधे शीशो हाल्ट तक 131 करोड़ क लागत स 7.63किमी लंबा दरभंगा रेल बाईपास लाइन मंजूर क देल गेल अछि।
जानकारक कहब अछि जे 131 करोड़ क लागत स बनि रहल दरभंगा न्यू रेल बाईपास स दरभंगा कए नव विस्तार भेटत। दरभंगा क प्रस्तावित एयरपोर्ट सेहो प्रस्तावित शीशो आ काकरघाटी टीसन स नजदीक होएत। ककरघटी आ शीशो सन टीसनक सेहो विकास होएत। दरभंगा जंक्शन पर दबाव कम होएत।


text:
कैल्ह मंगलवार दिन राजधानी दिल्ली म' एडीबी आर केंद्र सरकार के बीच एहि पुल निर्माणक लेल लोन अग्रीमेंट पास भ' गेल। ऐहिक अंतर्गत एडीबी बिहार सरकार क' 500 मिलियन डॉलर (करीब 33 सौ करोड़) देत। पुल निर्माण म' लगभग 5 हजार करोड़ खर्च होयबाक अनुमान अछि जाहि म' शेष राशि बिहार सरकार वहन करत।
कच्ची दरगाह सँ बिदुपुर तक बनै बला एहि छह लेन पुल केर कुल लंबाई 22.76 किलोमीटर होयत जाहिमें 9.76 किलोमीटर मुख्य पुल केर हिस्सा होयत। एहि पुलक निर्माण डेबू (कोरिया) एवं लार्सन एण्ड टुर्बो केर ज्वाइंट वेंचर करत। उम्मीद जताओल जे रहल अछि कि एहि पुलक निर्माण काज साल 2019 तक पूर्ण भ' जायत।


text:
बहुरूपिया रचना मे
गजल मे हम रूचि राखैत छी। संगहि मैथिली मे थोड बहुत गजल सेहो लिखै छी आ गजलक पोथी सब पढबाक इच्छा रहै ए। मैथिली मे बहुत कम गजल संग्रह अछि आ ओहो सुलभ नै होइत रहै ए। एहन परिस्थिति मे हमरा श्री अरविन्द ठाकुरजीक सद्यः प्रकाशित मैथिली गजल संग्रह "बहुरूपिया प्रदेश मे" पढबाक अवसर भेंटल आ हम एहि पोथी केँ आद्योपान्त पढलहुँ।
सबसे पहिने हम श्री अरविन्द ठाकुरजी केँ मैथिली गजलक पोथी लिखबाक लेल बधाई दैत छियैन्हि। मैथिली गजलक उत्थान लेल प्रत्येक डेग हमरा महत्वपूर्ण लागै ए। पोथीक गेट अप बड्ड सुन्नर अछि। टाईप आ कागतक कोटि सेहो उत्तम अछि। पोथीक भूमिका गजलकार अपने लिखने छथि आ ओहि मे गजल आ एहि संग्रहक सम्बन्ध मे बहुत रास गप सब कहने छथि। जेना पृष्ठ संख्या सातक दोसर पारा मे गजलकार कहैत छथि जे "मैथिलीक मिजाजक सीमा (इ मैथिलीक नहि, हमर अपन सीमा भऽ सकैत अछि) केँ देखैत गजलक व्याकरण (रदीफ, काफिया, मिसरा, मतला, मकता आदि)क स्थापित मापदंडक कसबट्टी पर हमर सभ गजल खरा उतरत तकर दाबी तऽ नहिए टा अछि बल्कि हम तँ इ सकारय चाहै छी जे----------------------------
----- हमर सीमाक कारणेँ प्रस्तुत गजल मे कएक जगह सुधि पाठक लोकनि केँ त्रुटि भेटि सकैत छनि।" एहि पाराक अन्त मे ओ कहै छथि जे बहरक दोख किछु शेर मे भेटि सकैत अछि। हम गजलकारक सराहना करैत छी जे ओ भूमिका मे अपने कएक ठाम बहरक आ आन दोख हएब स्वीकार कएने छथि। पोथी केँ आद्योपान्त पढला पर हमरा इ नै बुझाएल जे एहि संग्रहक गजल सब कोन-कोन बहर मे लिखल गेल अछि। अरबीक कोनो टा बहर मे कोनो गजल नहिए अछि, मैथिली मे आइ-काल्हि प्रयुक्त होइ बला सरल वार्णिक बहर मे सेहो कोनो गजल नै अछि। गजलकार केँ प्रत्येक गजल मे इ लिखबाक चाही छल जे कोन बहर मे गजल लिखल गेल अछि। जँ इ "आजाद-गजल"क संग्रह थीक, तँ हुनका एहि बातक उल्लेख करबाक चाही छल। भूमिकाक उपरोक्त पाराक शुरू मे गजलकार कहै छथि जे मैथिलीक मिजाज केँ देखैत एहि मे उर्दू-हिन्दी गजलक मिजाजक नकल करबाक प्रयास कएल जाइत तँ एकरा बुधियारी नहिए टा कहल जायत आओर सफलता सेहो नहि भेंटत। हम हुनकर गप सँ सहमत छी जे नकल करब उचित नहि। मुदा एकटा गप हम कहऽ चाहैत छी जे प्रत्येक विधाक एकटा नियम होइत छै आओर जाहि क्षेत्र मे ओहि विधाक उदय भेल रहैत छै ओहि क्षेत्र मे स्थापित भेल नियमक पालन केने बिना कोनो रचना मूल विधा मे कोना भऽ सकैत अछि। जेना मैथिली मे समदाउन आ सोहरक परम्परा छैक आ जँ पंजाबी मे वा गुजराती मे वा की कोनो आन भाषा मे समदाउन आ सोहर गाबऽ चाही तँ नियम कोना बदलि जेतैक। जँ नियम बदलतै तँ ओ दोसर चीज भऽ जेतैक। तहिना गजल अरब क्षेत्र मे जन्म लेलक आ इ स्वाभाविक छै जे एकर नियम (व्याकरण) ओहि क्षेत्रक स्थापित मानदण्डक आधार पर बनल। स्थापित मानदण्डक पालन करब नकल नहि कहल जा सकैत अछि। आ जे नकलक गप करी तँ 'गजल' कहब अरबी-हिन्दीक नकल थीक। एक दिस गजलकार 'गजल' कहबाक लोभ नै छोडि रहल छथि आ दोसर दिस गजलक व्याकरणक नियम पालन केँ नकल कहै छथि, इ उचित नै बुझाएल। गजल स्थापित मानदण्ड पर जँ नै कहल गेल तँ रचना केँ गजलक स्थान पर दोसर नाम देल जा सकैत अछि।
पृष्ठ संख्या दस पर दोसर पारा मे गजलकार कहै छथि जे ओ जीवन सँ सिदहा लैत छथि। इ स्वागत योग्य गप भेल। जीवनक सिदहा सँ तैयार व्यंजन सोअदगर हेबे करतै। मुदा भोजन बनबै काल चाउरक सिदहा पानि मे सोझे फुला कऽ परसि देला सँ भात नहि कहाइत अछि। चाउरक सिदहा केँ अदहन मे देल जाइ छै तखन भात तैयार होइ छै। तहिना जीवनक सिदहा जँ व्याकरण, नियम आ चिन्तन-मननक अदहन मे पकाओल जाइत अछि तँ सोअदगर रचना भेटैत अछि। विधा विशेषक मापदण्ड तोडबाक क्रांतिकारी घोषणा कएला टा सँ किछु विशेष फायदा वा उमेद तँ नहिए जगै ए। जँ कियो मापदण्ड तोडै छथि, तँ मापदण्ड पर चलै बला केँ नकलची आ बाजीगर कहब उचित नहि। गजल आ फकरा आ दोहा मे थोडेक अन्तर तँ छै जे रहबे करतै। अस्तु, इ गजलकारक अपन विचार छैन्हि आ आब प्रकाशित सेहो छैन्हि।
गजल संग्रहक सब गजल पढलौं। विषय वस्तु सब नीके लागल। गजलक व्याकरणक आधार पर कहि सकैत छी जे बहरक दोख तँ प्रत्येक गजल मे छैक आ जँ इ आजाद-गजलक संग्रह थीक तँ गजलकार इ गप कतौ नै कहने छथि। गजलकार केँ स्पष्ट करबाक चाही छल जे कोन कोन बहर मे गजल सब लिखल गेल अछि। हमरा बुझने गजलक कोनो शीर्षक नै होइत अछि, मुदा प्रत्येक गजल केँ एकटा शीर्षक देल गेल अछि। बहरक अतिरिक्त रदीफ आ काफियाक नियमक सेहो कएक ठाम पालन नै भेल अछि आ इ गप गजलकार भूमिका मे सेहो स्वीकार कएने छथि। जेना पृष्ठ बाईस मे मतलाक दुनू पाँति, दोसर शेर आ पाँचम शेर मे काफिया मे 'आयब' प्रयोग भेल अछि, तँ दोसर आ चारिम शेर मे 'अब' क प्रयोग अछि। पृष्ठ चौबीस मे मतलाक पहिल पाँति मे काफिया मे 'अ' आयल अछि आ दोसर पाँति आ अन्य शेर मे 'आत' आयल अछि। पृष्ठ पच्चीस मे काफिया की छै, से नै बुझाएल। पृष्ठ तिरपन मे प्रत्येक पाँति मे काफिया एकदम फराक फराक अछि। पृष्ठ अनठाबन मे मतला, दोसर शेर आ चारिम शेर मे काफिया मे 'अल' प्रयुक्त अछि आ आन सब शेर मे काफिया मे 'अ' प्रयुक्त अछि। पृष्ठ उनसठि मे सेहो रदीफ आ काफियाक स्पष्टता नै अछि। पृष्ठ छियासठि मे काफिया मे कतौ 'अल' आ कतौ 'आओल' प्रयुक्त अछि। पृष्ठ सडसठि आ तिहत्तरि मे सेहो काफियाक नियमक उल्लंघन भेल अछि। तहिना संयुक्ताक्षर बला काफियाक नियम सेहो एक दू ठाम हमरा हिसाबेँ ठीक नै अछि। एकर अतिरिक्त आओर कएक ठाम काफियाक नियमक पालन नै भेल अछि। हम उदाहरण स्वरूप किछु पृष्ठक उल्लेख कएलहुँ। हमर इ उद्देश्य नै अछि जे खाली दोख ताकल जाय, मुदा जँ गजल कहै छियै तँ गजलक नियमक पालन हेबाक चाही। सब गोटे केँ जानकारी लेल इ बता दी की बिना रदीफक गजल तँ भऽ सकैत अछि, मुदा बिना दुरूस्त काफिया भेने गजल नै भऽ सकैत अछि।
भूमिका सँ एकटा बात आर स्पष्ट होइ ए जे गजलकार मई २००८ सँ मैथिली मे गजल लिखब शुरू केलथि, ओना ओ हिन्दी मे पहिनहुँ गजल लिखैत छलाह। एकर मतलब इ भेल जे गजलकार "अनचिन्हार आखर" (मैथिली गजल केँ समर्पित ब्लाग) सँ बहुत बाद मे मैथिली गजल लिखब शुरू कएने छथि आ मैथिली गजलक वरीयता मे बहुत बाद मे आयल छथि। "अनचिन्हार आखर" ब्लाग देखला सँ पता चलै छै जे गजलकार एहि ब्लाग पर सेहो अपन कएक टा गजल २००९ सँ एखन धरि देने छथि। ओ "अनचिन्हार आखर" ब्लाग सँ चिन्हार छथि, तैँ इ उमेद अछि जे एहि ब्लाग पर प्रकाशित मैथिली गजलक विस्तृत व्याकरण केँ जरूर देखने हेताह। इ उमेद छल जे प्रस्तुत गजल संग्रह मैथिली गजलक नब पीढी लेल एकटा उदाहरण बनत। मुदा एहि संग्रह मे गजलक व्याकरणक जे उपेक्षा भेल अछि, जे गजलकार भूमिका मे स्वयं स्वीकार कएने छथि, निराशा उत्पन्न करैत अछि। मुदा इ संग्रह गजलकारक पहिलुक मैथिली गजल संग्रह अछि, तैँ गजलक व्याकरणक गलती भेनाई स्वभाविक अछि। आशा व्यक्त करै छी जे हुनकर आगामी गजल संग्रह मैथिली गजल मे अपन अलग स्थान राखत।
पृष्ठ संख्या दस पर दोसर पारा मे गजलकार कहै छथि जे ओ जीवन सँ सिदहा लैत छथि। इ स्वागत योग्य गप भेल। जीवनक सिदहा सँ तैयार व्यंजन सोअदगर हेबे करतै। मुदा भोजन बनबै काल चाउरक सिदहा पानि मे सोझे फुला कऽ परसि देला सँ भात नहि कहाइत अछि। चाउरक सिदहा केँ अदहन मे देल जाइ छै तखन भात तैयार होइ छै। तहिना जीवनक सिदहा जँ व्याकरण, नियम आ चिन्तन-मननक अदहन मे पकाओल जाइत अछि तँ सोअदगर रचना भेटैत अछि। विधा विशेषक मापदण्ड तोडबाक क्रांतिकारी घोषणा कएला टा सँ किछु विशेष फायदा वा उमेद तँ नहिए जगै ए। जँ कियो मापदण्ड तोडै छथि, तँ मापदण्ड पर चलै बला केँ नकलची आ बाजीगर कहब उचित नहि। गजल आ फकरा आ दोहा मे थोडेक अन्तर तँ छै जे रहबे करतै। अस्तु, इ गजलकारक अपन विचार छैन्हि आ आब प्रकाशित सेहो छैन्हि।
गजल संग्रहक सब गजल पढलौं। विषय वस्तु सब नीके लागल। गजलक व्याकरणक आधार पर कहि सकैत छी जे बहरक दोख तँ प्रत्येक गजल मे छैक आ जँ इ आजाद-गजलक संग्रह थीक तँ गजलकार इ गप कतौ नै कहने छथि। गजलकार केँ स्पष्ट करबाक चाही छल जे कोन कोन बहर मे गजल सब लिखल गेल अछि। हमरा बुझने गजलक कोनो शीर्षक नै होइत अछि, मुदा प्रत्येक गजल केँ एकटा शीर्षक देल गेल अछि। बहरक अतिरिक्त रदीफ आ काफियाक नियमक सेहो कएक ठाम पालन नै भेल अछि आ इ गप गजलकार भूमिका मे सेहो स्वीकार कएने छथि। जेना पृष्ठ बाईस मे मतलाक दुनू पाँति, दोसर शेर आ पाँचम शेर मे काफिया मे 'आयब' प्रयोग भेल अछि, तँ दोसर आ चारिम शेर मे 'अब' क प्रयोग अछि। पृष्ठ चौबीस मे मतलाक पहिल पाँति मे काफिया मे 'अ' आयल अछि आ दोसर पाँति आ अन्य शेर मे 'आत' आयल अछि। पृष्ठ पच्चीस मे काफिया की छै, से नै बुझाएल। पृष्ठ तिरपन मे प्रत्येक पाँति मे काफिया एकदम फराक फराक अछि। पृष्ठ अनठाबन मे मतला, दोसर शेर आ चारिम शेर मे काफिया मे 'अल' प्रयुक्त अछि आ आन सब शेर मे काफिया मे 'अ' प्रयुक्त अछि। पृष्ठ उनसठि मे सेहो रदीफ आ काफियाक स्पष्टता नै अछि। पृष्ठ छियासठि मे काफिया मे कतौ 'अल' आ कतौ 'आओल' प्रयुक्त अछि। पृष्ठ सडसठि आ तिहत्तरि मे सेहो काफियाक नियमक उल्लंघन भेल अछि। तहिना संयुक्ताक्षर बला काफियाक नियम सेहो एक दू ठाम हमरा हिसाबेँ ठीक नै अछि। एकर अतिरिक्त आओर कएक ठाम काफियाक नियमक पालन नै भेल अछि। हम उदाहरण स्वरूप किछु पृष्ठक उल्लेख कएलहुँ। हमर इ उद्देश्य नै अछि जे खाली दोख ताकल जाय, मुदा जँ गजल कहै छियै तँ गजलक नियमक पालन हेबाक चाही। सब गोटे केँ जानकारी लेल इ बता दी की बिना रदीफक गजल तँ भऽ सकैत अछि, मुदा बिना दुरूस्त काफिया भेने गजल नै भऽ सकैत अछि।
भूमिका सँ एकटा बात आर स्पष्ट होइ ए जे गजलकार मई २००८ सँ मैथिली मे गजल लिखब शुरू केलथि, ओना ओ हिन्दी मे पहिनहुँ गजल लिखैत छलाह। एकर मतलब इ भेल जे गजलकार "अनचिन्हार आखर" (मैथिली गजल केँ समर्पित ब्लाग) सँ बहुत बाद मे मैथिली गजल लिखब शुरू कएने छथि आ मैथिली गजलक वरीयता मे बहुत बाद मे आयल छथि। "अनचिन्हार आखर" ब्लाग देखला सँ पता चलै छै जे गजलकार एहि ब्लाग पर सेहो अपन कएक टा गजल २००९ सँ एखन धरि देने छथि। ओ "अनचिन्हार आखर" ब्लाग सँ चिन्हार छथि, तैँ इ उमेद अछि जे एहि ब्लाग पर प्रकाशित मैथिली गजलक विस्तृत व्याकरण केँ जरूर देखने हेताह। इ उमेद छल जे प्रस्तुत गजल संग्रह मैथिली गजलक नब पीढी लेल एकटा उदाहरण बनत। मुदा एहि संग्रह मे गजलक व्याकरणक जे उपेक्षा भेल अछि, जे गजलकार भूमिका मे स्वयं स्वीकार कएने छथि, निराशा उत्पन्न करैत अछि। मुदा इ संग्रह गजलकारक पहिलुक मैथिली गजल संग्रह अछि, तैँ गजलक व्याकरणक गलती भेनाई स्वभाविक अछि। आशा व्यक्त करै छी जे हुनकर आगामी गजल संग्रह मैथिली गजल मे अपन अलग स्थान राखत।